text:
Türkmen sergisi EKSPO-2017-de meýdany boýunça iň ulularynyň biridir. Onuň çeperçilik bezegi türkmen medeni mirasynyň keşbine öwrülen tanalýan gölleri bilen milli nyşanlar astynda gurnalypdyr.
Häzirki zamanyň sanly tehnologiýalarynyň hem-de multimediýa enjamlarynyň, sensor panelleri bolan ýörite maglumat tagtalarynyň peýdalanmagynyň netijesinde bu ýere gelýänler Türkmenistan barada, köptaraply ykdysady we medeni kuwwatlyklar, ýurdumyzy ösdürmegiň geljegi uly ugurlary we mümkinçilikleri barada doly düşünje almaga aýdyň şert döredýär.
Giriş bölüminde sekizburçly ýyldyz görnüşinde uly monitor ýerleşdirilip, onda garaşsyzlyga eýe bolan pursatyndan bäri Türkmenistanyň geçen şöhratly ýollary, soňky ýyllaryň uly üstünlikleri barada wideofilm görkezilýär.
Energetika pudagynda, şol sanda energiýanyň gaýtadan dikeldilýän çeşmeleri ulgamynda durmuşa geçirilen we amala aşyrylýan ylmy işläp taýýarlamalar, innowasion taslamalar serginiň esasy mazmunyny özünde jemleýär. Bu ýerde Mary GES-niň çäklerinde bina edilýän utgaşdyrylan gazbug elektrostansiýasynyň maketini görmek bolýar.
Onuň ýanynda ýurdumyzyň halkalaýyn energiýa ulgamyny şekillendirýän energetika kartasy, elektrik geçirijiler ulgamy, gaz geçirijileriň bar bolan we taslamalary düzülýän ugurlary bar. Goňşy monitorlarda biziň elektrostansiýalarymyzy görkezýän şekiller hem-de şäheriň görnüşleri beýan edilýär. Şol ýerde hem “touchscreen”, ýagny üç dilde beýan edilýän elektron maglumatnama bolan sütün bar.
Ondan soň, paýtagtymyzyň elektrik üpjünçiliginiň ygtybarlylygyny ýokarlandyrmak boýunça taslamany durmuşa geçirmegiň çäklerinde gurlup, geçen ýyl ulanmaga tabşyrylan energetika desgalarynyň toplumynyň maketi ýerleşýär. Ol 220, 110, 35 we 10 kilowolt kuwwatlylygy bolan döwrebap paýlaýjy kiçi beketleriň onlarçasyny, Aşgabadyň tutuş energiýa ulgamynyň dolandyrylmagy amala aşyrylýan “Paýtagt” diýen dolandyryş merkezini özünde jemleýär. Diwarlykda, şeýle hem türkmen elektrik stansiýalarynda peýdalanylýan “General Electric” gazturbinasy beýan edilýär.
Pudagyň uzak wagtdan bäri işläp gelýän, Murgap derýasynda 1913-nji ýylda gurlan desgasy Hindiguş elektrostansiýasydyr. Ýüz ýyldan gowrak wagtdan bäri işläp gelýändigine garamazdan, ol oňat ýagdaýda we işlemegini dowam edip, elektroenergetikanyň özboluşly muzeýi bolup durýar. Bu ýerde umumy kuwwaty 1,2 megawatt bolan gidroturbinalaryň 3-si oturdyldy.
Türkmenistanyň energşiýa serişdeleriniň örän uly goruna eýedigini, elektroenergiýanyň önümçiliginiň bolsa däp boýunça dünýäde iň girdejili önümçilikleriň biri hasaplanýandygyny bellemek gerek. Şundan ugur alnyp, bu geljegi uly pudaga maýa goýumlarynyň möçberleri yzygiderli köpeldilýär. Häzir türkmen energetika senagaty ýokary ösüş depginlerini görkezýär hem-de dünýä bazarlarynda isleg bildirilýän elektroenergiýanyň eksportuny artdyrmaga ukyplydyr.


c: text/html

text:
ABŞ-nyň prezidenti Donald Tramp NATO-nyň Brýusseldäki täze binasynda Btindünýä Söwda merkeziniň harabalaryndan toplanan kollektiw goranyş ýadygärliginiň açylyşynda çykyp gürledi.
Ol bu çykyşyny ýaranlygyň öz öňünde duran liderlerine olaryň goranyş üçin ýeterlik töleg etmeýändigini aýtmak üçin ulandy.
“Gelejegiň NATO-sy terrorizme we emigrasiýa, şol sanda Orsýetden abanýan wehimlere, HATO-nyň gündogar we günorta serhetlerine abanaýn howplara uly üns bermeli” diýip, Donald Tramp aýtdy.
“Bu uly howp-hatarlar meniň baş sekretar Stoltenberg we ýaranlygyň agzalary bilen NATO agzalarynyň ahyr netijede öz deň paýlaryny çekişmegi we maliýe borçnamalaryny ýerine ýetirmekleri barada örän göni gürleşmegimiň düýp sebäbi bolup durýar - diýip, amerikan prezidenti sözüni dowam etdirdi. - Emma 28 agzanyň 23-si şindem özleriniň goraglary üçin tölemeli we tölemeklerine garaşylýan töleglerini tölänoklar. Bu Birleşen Ştatlaryň salgyt töleýjileri üçin adalatly däl - diýip, Tramp aýtdy.
“Şeýle-de bu döwletleriň köpüsiniň geçen ýyllardan galan uly tölenmedik tölegleri bar” diýip, prezident Tramp soňky sekiz ýylda Birleşen Ştatlaryň ähli HATO ýurtlary goşulanda edýän goranyş çykdajysyndan kän harajat çykarandygyny sözüne goşdy.
Amerikan prezidentiniň sözlerine görä, eger NATO ýurtlary öz doly goşmaly goşantlaryny eden bolsalardy, NATO bu günki gün, aýratynda terrorizm howpunyň öňünde, şu günküsinden-de has güýçli bolardy.
“Men Nýu-Ýorkdaky 11-nji sentýabr pidalarynyň muzeýine demirgazyk diňden galan galyndylary berendikleri üçin, şeýle-de kansler Merkele we german halkyna Berlin diwarynyň böleklerini berendikleri üçin minnetdarlygymy bildirmek isleýärin” diýmek bilen, Tramp inndi bu eksponatlaryň NATO-nyň täze binasyna bir-birine ýanaşyk durjakdyklaryny belledi.
“Men bir gezegem NATO-nyň täze binasynyň näçe harajada düşendigini soramadym, men ony soramakdan ýüz öwürdim. Ýöne ol owadan” diýip, prezident Tramp NATO-nyň Brýusseldäki täze binasynda Btindünýä Söwda merkeziniň harabalaryndan toplanan kollektiw goranyş ýadygärliginiň açylyşynda sözlän sözüni soňlady.

robotstxt: allowed

filter: keep


text:
Eýranyň milli gaz şereketiniň ýerine ýetiriji müdiri Hamidreza Aragi ŞANA habarlar gullugy bilen geçiren söhbetdeşliginde Eýran bilen Türkmenistanyň gaz hyzmatdaşlyklaryna yşarat edip geçen ýyllaryň boýunda Eýran Türkmenistandan gaz alýardy we bu akym geçen ýanwar aýyndan kesildi, şu arada iki ýurduň birek-birekden isleýän zatlary bardyr we bu meseleler çözülmelidir diýip nygtady.
Eýranyň milli gaz şereketiniň ýerine ýetiriji müdiri Hamidreza Aragi sözüniň dowamynda Eýran yslam respublikasy şol başda Türkmenistan bilen kynçylygyny gepleşikler arkaly çözülmegini isleçärdi diýip beýan etdi.
Eýranyň nebit ministrniň orunbasary hemde Eýranyň milli gaz şereketiniň ýerine ýetiriji müdiri Hamidreza Aragi şeýle-de Türkmenistandan Eýrana akdyrylýan gazyň kesilmegi babatly Eýrana zyýanlar ýetişdi we bu mesele hem türkmen resmilerine yglan bolandyr diýip sözüne goşdy.
egerde Türkmenistan gaz dawasyny halkara kazyýetde çözmegi isleýän bolsa Eýran hem ony garşylaýar diýip Eýranyň milli gaz şereketiniň ýerine ýetiriji müdiri Hamidreza Aragi yglan etdi.2017-nji ýylyň ýanwar aýyndan Türkmenistan Eýrana akdyrýan gazyny kesdi.


text:
Türkmenistanyň Ministrler Kabinetiniň ýanyndaky
Gidrometeorologiýa baradaky Milli komitet hakynda
DÜZGÜNNAMA
1. Türkmenistanyň Ministrler Kabinetiniň ýanyndaky Gidrometeorologiýa baradaky Milli komitet (mundan beýläk Türkmengidromet diýip atlandyrylýar) gidrometeorologiýa babatda döwlet syýasatyny ýöredýän hem-de Türkmenistanyň halk hojalygynyň pudaklarynyň, goranmak toplumynyň we ilatynyň gidrometeorologiýa şertleriniň hakyky ýagdaýy we garaşylýan üýtgemeleri hem-de olaryň zyýanly netijeleri hakyndaky habar-maglumatlara bolan isleglerini kanagatlandyrmagy üpjün edýän döwlet dolandyryş edarasy bolup durýar.
2. Türkmengidromet öz işinde Türkmenistanyň Konstitusiýasyndan, Türkmenistanyň kanunlaryndan, Türkmenistanyň Prezidentiniň namalaryndan, Türkmenistanyň Mejlisiniň kararlaryndan, Türkmenistanyň Ministrler Kabinetiniň çözgütlerinden, gidrometeorologiýa meseleleri baradaky halkara şertnamalaryndan hem-de şu Düzgünnamadan ugur alýar.
3. Türkmengidrometiň esasy wezipeleri:
ministrlikleri, edara tabynlygyndaky düzüm birlikleri, jemgyýetçilik guramalaryny we ilaty gidrometeorologiýa baradaky, şeýle hem gün işjeňligi hakyndaky habar-maglumatlar bilen üpjün etmek;
öri meýdanlaryň, oba hojalyk ekinleriň esasy görnüşleriniň hasyllylygynyň ýagdaýyny hasaba almak bilen, gidrometeorologiýa ýagdaýlarynyň, suwlulygyň, oba hojalyk ekinleriniň ekişi üçin amatly döwürleriň çaklamalaryny düzmek we ol maglumatlar bilen döwlet edaralaryny hem-de jemgyýetçilik guramalaryny üpjün etmek;
tebigy we tehniki ylymlar babatda amaly barlaglary geçirmek, döwrebap öňdebaryjy tehnologiýalary ornaşdyrmak;
baglaşylan döwletara ylalaşyklaryna laýyklykda, gidrometeorologiýa babatda arkalaşykly hereket etmek we ylmy-tehniki hyzmatdaşlygy amala aşyrmak, şol sanda tebigy betbagtçylyklar bolan ýagdaýynda habar-maglumatlary, gidrometeorologiýa gözegçilikleriň ýeke-täk usulyýetini we olar baradaky maglumatlary toplamagyň we ýaýratmagyň ylalaşylan tehnologiýasyny birsyhly alyşmak;
ulgamdaky işleriň sazlaşykly alnyp barylmagyny üpjün etmek;
halkara borçnamalaryny ýerine ýetirmek we Bütindünýä Meteorologiýa guramasy bilen arkalaşykly işlemek;
Türkmenistanyň kanunçylygyny doly berjaý etmek bilen, döwlet meýilnamalaryny we maksatnamalaryny ýerine ýetirmek boýunça degişli işleri amala aşyrmak;
zähmeti goramak boýunça işi utgaşdyrmak, howpsuz we sagdyn zähmet şertleriniň döredilmegine we berjaý edilmegine gözegçilik etmek bolup durýar.
4. Türkmengidromet öz üstüne ýüklenen wezipelere laýyklykda:
ylmyň we tehnikanyň iň täze gazananlarynyň binýadynda gidrometeorologik gözegçilikleriň mundan beýläk-de ösdürilmegini hem-de onuň ygtybarly işlemegini üpjün edýär;
atmosferanyň, ionosferanyň, ýerüsti suwlaryň (suw desgalarynyň), oba hojalyk ekinleriniň we öri meýdanlarynyň ýagdaýyna yzygiderli gözegçilik geçirýär;
gidrometeorologiýa üpjünçiligini we zerur bolan habar-maglumatlary ministrliklere, edara tabynlygyndaky düzüm birliklerine, jemgyýetçilik guramalaryna we ilata ýetirmegi amala aşyrýar;
dahylly ministrlikler we edara tabynlygyndaky düzüm birlikleri bilen ylalaşyp:
a) bada-bat habar-maglumatlary, şol sanda howply gidrometeorologiýa hadysalary hakyndaky habar-maglumatlary olara ýetirmek,
b) iri senagat, ulaglar we oba hojalyk desgalaryny gidrometeorologiýa taýdan üpjün etmegiň taslamalaryny hem-de olary ulanmagyň meýilnama-çyzgylaryny işläp taýýarlamak;
gurulmagy meýilleşdirilýän oba hojalyk we senagat desgalaryna golaý ýerleşýän beketleriň geçirýän gidrometeorologik gözegçilikleriniň esasynda taýýarlanan maglumatlary şertnamalaýyn esasda berýär;
ýerine ýetirilýän gidrometeorologik hyzmatlaryň nyrhlaryny kesgitleýär we tassyklaýar;
döwlet gidrometeorologik maglumatlar gaznasynynyň işiniň ýöredilmegini üpjün edýär;
ylmy-amaly, gidrometeorologik we agrometeorologik gollanmalary we ýyllyk maglumatlary taýýarlamagy hem-de çap etmegi amala aşyrýar;
gözegçilik ulgamynda ölçegleriň häzirki zaman tehniki derejesini, bitewiligini we olaryň netijeleriniň deňeşdirmesini üpjün etmek boýunça metrologik kadalaryny we möçberlerini standartlaşdyrmak, ornaşdyrmak baradaky işleri ýerine ýetirýär, şeýle-de ölçeg serişdeleriniň metrologik gözegçiligini amala aşyrýar;
ministrliklerde we edara tabynlygyndaky düzüm birliklerde gidrometeorologik nokatlaryň gurnalyşyna, maglumatlaryň hasaba alynyşyna hem-de saklanyşyna, şeýle-de gidrometeorologik gözegçilikleriň we işleriň geçirilişi boýunça ulanylýan kadalaşdyryjy resminamalaryň berjaý edilişine gözegçiligi amala aşyrýar;
ministrlikler we edara tabynlygyndaky düzüm birlikleri bilen gidrometeorologik üpjünçiligiň meseleleri boýunça arkalaşykly hereket etmegiň tertibini göz öňünde tutýan ikitaraplaýyn baş ylalaşyklary işläp taýýarlaýar we baglaşýar;
ulgamda tehniki howpsuzlygyň we önümçilik sanitariýasynyň hem-de zähmeti goramak boýunça kadalaryň berjaý edilmegini üpjün etmek maksady bilen, degişli şertleri döretmek boýunça çäreleri guraýar;
Türkmenistanyň Ministrler Kabinetiniň tabşyrygy bilen halkara guramalarynda Türkmenistanyň adyndan wekilçilik edýär;
tabynlygyndaky işgärleriň goranmak we mobilizasion taýýarlygyny guraýar, döwlet we gulluk syrlarynyň saklanmagynyň berjaý edilmegini üpjün edýär;
zähmet düzgün-nyzamyny pugtalandyrmak, işgärleriň jogapkärçiligini we olaryň hünär derejesini ýokarlandyrmak hem-de döwlet eýeçiliginiň abat saklanylmagyny üpjün etmek boýunça işleri geçirýär;
tabynlygyndaky işgärleriň zähmet haklaryny we ony tölemegiň şertlerini degişli edaralar bilen ylalaşyp tassyklaýar;
öz işini gündelik we geljek üçin meýilleşdirmegi amala aşyrýar.
5. Türkmengidrometiň:
ýöriteleşdirilen gidrometeorologik üpjünçiligi boýunça işleri amala aşyrmaga hem-de dahylly guramalar, edara tabynlygyndaky düzüm birlikler we daşary ýurt firmalary bilen baglaşylýan şertnamalar esasynda habar-maglumatlary bermäge;
gidrometeorologiýa babatda ylmy taslamalary ýerine ýetirmeklige gatnaşmaga hem-de adatdan daşary tebigy hadysalar barada çaklama bahany bermek boýunça ylmy-barlag işlerini geçirmäge;
Türkmenistanyň çäginde we daşary ýurtlarda hünärmenleri taýýarlamaga, gaýtadan taýýarlamaga we olaryň hünär derejelerini ýokarlandyrmaga hukugy bardyr.
6. Türkmengidromete Türkmenistanyň Prezidenti tarapyndan wezipä bellenilýän we wezipeden boşadylýan başlyk ýolbaşçylyk edýär. Başlygyň Türkmenistanyň Prezidenti tarapyndan wezipä bellenilýän we wezipeden boşadylýan bir orunbasary bardyr.
7. Türkmengidrometiň başlygy:
Türkmengidrometiň işine ýolbaşçylyk edýär we öz üstüne ýüklenen wezipeleriň ýerine ýetirilmegi üçin Türkmenistanyň Prezidentiniň hem-de Türkmenistanyň Ministrler Kabinetiniň öňünde şahsy jogapkärçilik çekýär;
Türkmengidromete degişli meseleler boýunça çözgütleri özbaşdak kabul edýär, Türkmenistanyň Ministrler Kabinetiniň mejlislerinde garalýan, şeýle hem bellenilen tertipde beýleki ministrlikler we edara tabynlygyndaky düzüm birlikler bilen ylalaşmagy talap edýän meseleler muňa girmeýär;
Türkmengidrometiň merkezi diwanynyň we garamagyndaky birlikleriň wezipe sanawyny hem-de düzgünnamalaryny tassyklaýar;
öz ygtyýarlygynyň çäklerinde buýruklary we görkezmeleri çykarýar, olaryň ýerine ýetirilişine gözegçilik edýär;
ulgamdaky merkezleri we bölümleri bellenilen tertipde döretmek we ýatyrmak hakynda Türkmenistanyň Ministrler Kabineti bilen ylalaşylan çözgütleri kabul edýär;
Türkmengidrometiň merkezi diwanynyň, ulgamdaky merkezleriň we beketleriň işgärlerini wezipä belleýär hem-de wezipeden boşadýar;
Türkmengidrometiň merkezi diwanynyň we ulgamdaky merkezleriň we bölümleriň işgärlerine höweslendiriş çärelerini hem-de düzgün-nyzam temmisini bellenilen tertipde ulanýar;
gidrometeorologiýa babatda has möhüm meselelere garamak üçin Türkmengidrometiň ýanynda ylmy-tehniki geňeşi döredýär, ol hakyndaky düzgünnamany we onuň şahsy düzümini tassyklaýar.
8. Türkmengidrometiň esasy we dolanyşyk serişdeleri, şeýle hem önümçilik işi üçin zerur bolan maddy gymmatlyklar onuň emlägi bolup durýar.
9. Türkmengidrometiň maliýe çeşmeleri býujet serişdelerinden we şertnama esasynda ýerine ýetirilen hyzmatlardan alnan girdejilerden ybarat bolup durýar.
10. Türkmengidromet edara görnüşindäki tarap bolup, onuň Türkmenistanyň Döwlet tugrasy şekillendirilen we öz ady ýazylan möhüri, şeýle hem Türkmenistanyň bank edaralarynda hasaplary bardyr.


text: Berkarar döwletimiziň bagtyýarlyk döwründe Hormatly Prezidentimiziň tagallasy bilen halkymyzyň agzybirligi, jebisligi, asudalygy kepillendirilýär. Agzybirligiň, jebisligiň bar ýerinde bolsa, hemişe uly sepgitlere ýetilýär. Munuň şeýledigine biz Ýapyk binalarda we söweş sungaty boýunça V Aziýa oýunlarynyň geçirilen günlerinde yene bir gezek göz ýetirdik. Hormatly Prezidentimiziň Ýapyk binalarda we söweş sungaty boýunça V Aziýa oýunlarynyň açylyş dabarasynda eden çuň manyly çykyşynda “Häzirki döwürde Türkmenistan doly hukuk bilen päk ahlaklylygyň, sagdynlygyň we ruhubelentligiň ýurdy diýip atlandyrylýar” diýip aýtdy. Hormatly Arkadagymyzyň bu sözleriniň hakykatdygyna bolsa biz, Aziada oýunlarynyň geçirilen günlerinde şaýat bolduk. Ine V Aziýa oýunlary Gahryman Arkadagymyza, eziz Türkmenistanymyza şan getirdi, ýatdan çykmajak, hakykada müdimi orun aljak waka boldy. Ýapyk binalarda we söweş sungaty boýunça V Aziýa oýunlarynyň dowan eden günlerinde daşary ýurtlaryň teleradio ýaýlymlary oýunlaryň gidişi barada yzygiderli maglumat berdiler. Olaryň halkymyz, milli Liderimiz, Türkmenistanymyz barada aýdylan hoş sözler bolsa, depämizi göge ýetirdi. Hormatly Prezidentimiz Ýapyk binalarda we söweş sungaty boýunça V Aziýa oýunlarynyň açylyş dabarasynda eden taryhy çykyşynda “2017-nji ýylyň Aziýa oýunlary gatnaşyjylaryň düzümi boýunça hem, sport ugurlarynyň sany boýunça hem köp babatda özboluşly, aýratyn häsiýete eýedir. Şoňa göra-de bu oýunlar bilen baglanşykly “Ilkinji gezek” sözüniň ýygy-ýygydan aydylmagy geň ýagdaý däldir. Bu oýunlar ilkinji gezek Merkezi Aziýa wekilçilik edýän döwletde geçirilýär. Men şu ýagdaýyň biziň sebitimizde sporty ösdürmäge güýçli itergi berjekdigine, onuň halkara sport işlerine mundan beýläk-de has ýakyndan we işjeň çekilmegine ýardam etjekdigine ynanýaryn” diýip aýtdy. Bu şeýle-de boldy, V Aziýa oýunlarynda biziň türgenlerimiz bilen bir hatarda beýleki döwletlerden gelen türgenler hem üstünlikli çykyş etdiler. Mähriban Mertebesi Belent Arkadagymyzyň biziň ýaş Meýletinçilerimiziň uly işleri ýerine ýetirendigini aýratyn belläp geçdi. TGÝMJ-niň agzybir meýletinçileri hem öz gezeginde oýunlaryň geçiş döwründe öz zähmetlerini, ukyplaryny gaýgyrman işlediler. TGÝMJ-niň işgärleri, agzalary we meýletinçileri öz gezeginde, Hormatly Prezidentimize başynyň dik, janynyň sag, il-ýurt bähbitli işleriniň elmydama rowaç bolmagyny arzuw edýäris.


text:
Orsýet Siriýada himiki ýaraglaryň ulanylmagy bilen bagly hüjüme kimiň jogapkärdigini anyklamak boýunça BMG-niň derňeýji toparynyň ygtyýarynyň möhletini uzaltmak barada ABŞ tarapyndan BMG-niň Howpsuzlyk Geňeşinde edilen teklibe weto gadagançylygyny girizdi.
16-njy noýabrda BMG-niň bilelikdäki derňeýji mehanizminiň möhletiniň dolmagynyň öňüsyrasynda Moskwanyň girizen wetosy 2011-nji ýyldan bäri Siriýada graždan urşy bilen bagly BMG-niň rezolýusiýalaryna garşy 10-njy gadagançylygydyr.
2015-nji ýylda derňewleriň başlanmagyndan bäri Siriýada edilen himiki hüjümleriň diňe birinden başga ählisinde Orsýetiň ýarany prezident Başar al-Assadyň harbylary aýyplanylýar.
ABŞ-nyň ilçisi Nikki Haleý weto Orsýetiň Assadyň hökümetine berýän goldawyny Siriýanyň raýatlaryndan has ýokary tutýandygyny görkezýär diýdi.


text:
Ak şäherim Aşgabat
Garaşsyzlyk şaýoly
Gözel hem ajaýyp başlangyçlary bilen durmuşumyzy ruhubelentlige besleýän Gahryman Arkadagymyzyň alyp barýan şäher gurluşyk - binagärlik maksatanamasynyň çäklerinde gurulýan ajaýyp, dürli maksatly binalar ak şäherimiz Aşgabadyň görküne görk goşýar.
Hormatly Prezidentimiziň badalga bermegi bilen, paýtagtymyzda bagtyýarlyk ýyllarynyň içinde gurlan belent binalary, ajaýyp köşgi-eýwanlary, çekilen täze, halkara ülňülerine laýyk gelýän şaýollardyr, ýollary synlanyňda kalbyňa buýsanç duýgulary dolýar.
Aýratyn hem soňky ýyllarda Hormatly Preizidentimiziň üns merkezinde saklamagy bilen ösüşlere eýe bolup, çägi has giňän ak şäherimiziň Garaşsyzlyk şaýoly, başga-da ençeme täze çekilen we durky täzelenen awtomobil ýollary, şaýollary, pyýadalar üçin ýollar ulaglaryň we ýolagçylaryň hiç bir bökdençsiz we howupsuz hereket etmegi üçin uly ähmiýete eýedir.
Owadan paýtagtymyzyň içinden we daşyndan eriş-argaç bolup aýlanýan, halkara ülňülerine gabat gelýän, aýna ýaly tekiz awtomobil ýollaryň gyralarynyň abadanlaşdyrylmagy, bagy-bossanlyklara, dürli öwüşgünli ajaýyp gülzarlyklara bürenmegi, bu ýerlerde halkymyzyň durmuşynda wajyp ähmiýete eýe bolan belent binalaryň gurluşygyna badalga berilemgi bilen ak şäherimiz Aşgabat has giňedi, has gözelleşdi.
Hormatly Preizdentimiziň ýurdumyzy ösdürmek, bagy-bossana büremek, paýtagtymyzy iň ajaýyp hem-de ýaşamak üçin oňaýly şäherleriň birine öwürmek babatda alyp barýan bu işleriniň özeninde halkymyzyň eşretli geljeginiň aladalary ýatyr. Bu beýik işleriň netijesinde eşretli durmuşyň hözürini görüp ýaşaýan her bir türkmen raýatynyň ýüreginde Hormatly Prezidentimize alkyş sözleri joşýar.


text:
Futzal: Aşgabat 2017-iň ýeňijileri ýene-de sylaglandylar
Geçen ýyl paýtagtymyzda geçirilen ýapyk binalarda we söweş sungaty boýunça v Aziýa oýunlarynyň futzal görnüşinde ýeňiş gazanan toparlar Hytaý Taýpeýinde geçirilen Aziýa çempionatynda hem baýrakly orunlara mynasyp boldular. Ýaponýa ýygyndysyna garşy meýdana düşen eýranly futzalçylar bu gezegem “Aşgabat 2017”-däki ýeňşiniň ýöne ýere däldigini subut etmegi başaryp, 4:0 hasabynda üstün çykdy we aziýanyň çempiony boldy. Bu 15-nji gezek geçirilen yklym çempionatynda Eýranyň milli ýygyndysynyň gazanan 12 nji çempionlygydyr. Üçünji ýer üçin göreş alyp baran Özbegistanyň we Yragyň ýygyndylarynyň arasyndaky oýnuň esasy wagty 4:4 hasabynda deňlikde tamamlandy. Jerime urgularda amadyny synap görmekde bolsa amat Özbegistan futzal ýygyndysyna gülüp bakdy. Netijede, Hytaý Taýpeýinde geçirilen Aziýa çempionaty Eýranyň milli ýygyndysynyň ýeňşi bilen tamamlandy.Ikinji, üçünji orunlary degişlilikde Ýaponiýanyň hem-de Özbegistanyň milli ýygyndylary eýelediler.
Merdan Baýadow,
sport synçysy.


text:
Türkmenistanyň ýaşlar ýygyndy komandasy 2018-nji ýylda Täjigistanda geçiriljek Aziýa-2018 saýlap alyjy tapgyryna gatnaşmakdan çekildi diýip, “Awesta” agentligi habar berdi. Maglumatda türkmen komandasynyň iýul aýynyň başynda “CIFA U-15 Boys Tournament 2017” halkara ýaryşynda üçünji ýer eýeländigi bellenýär.
Türkmen toparynyň Aziýa-2018 çempionatynyň saýlap alyjy tapgyryna gatnaşmakdan ýüz öwürmeginiň netijesinde Aziýanyň futbol boýunça konfederasiýasynyň “B” toparyndaky indi dört komandanyň gatnaşmagyndaky ýaryşlaryň geçiriljek wagtyny üýtgetdi diýlip maglumatda bellenýär.
Bu saýlap alyjy ýaryş 20-24-nji sentýabr aralygynda Gissar şäheriniň merkezi stadionynda geçiriler. Oňa Täjigistanyň, Siriýanyň, Maldiw adalarynyň we Omanyň ýaşlar ýygyndy komandalary gatnaşarlar.


text:
Pagtany gaýtadan işleýän kärhanalaryň iş öndürijiligi artýar
Daşoguz welaýatynyň pagta arassalaýjy kärhanalary täze haşyly gaýtadan işlemäge girişdiler. Ýörüteleşdirilen kärhanalarda ýygym mwsümi başlamazdan öň taýýarlyk işleri geçirildi, önümçilik sehleri we enjamlar abatlanyldy. Sebitde ýetişdirilen pagta şu ýerde hem gaýtadan işleniler. Has iri önümçilikler Görogly we Könürgenç etraplarynda ýerleşýär, ol ýerde birnäçe ýyl mundan ozal kuwwatlylygy ýylda 40 müň tonna önüm bolan ýörüteleşdirilen täze döwrebap kärhana işe girizildi.
Şu möwsümde Akdepe etrabyndaky zawodda hem pagtany gaýtadan işlemegiň hili has gowulanar, bu ýerde geçen ýylyň ahyrynda Ýewropanyň ýokary öndürijilikli enjamlary bilen üpjün edilen täze düzüm guruldy. Ozal şeýle bölüm Görogly etrabyndaky pagta arassalaýjy zawodda-da gurlupdy.
Daşoguz welaýaty iri pagta öndüriji sebitleriň biridir. Bu ýerde 140 müň gektar ýerden 230 müň tonna „ak altyn“ ýygnamak göz öňünde tutulýar. Bellenilen borçnamalar we geljekki wezipeler netijesinde pagtany öndürmegiň we gaýtadan işlemegiň gutarnykly tapgyryny döretmek zerurlygy ýüze çykdy. Şonuň üçinem döwlet maýa goýumlarynyň hasabyna pagta arassalaýjy kärhanalary häzirki döwrüň talaplaryna laýyk getirmek boýunça işler bilen bir hatarda, Daşoguzda we Könürgenç etrabynda dünýä bazarlarynda islegli Ring görnüşli ýüplük öndürýän pagta egriji döwrebap fabrikler hem guruldy.


text:
Senagatçylar we telekeçiler birleşmesinde Slowakiýa Respublikasynyň işewür toparlary bilen hyzmatdaşlygyň mümkinçilikleri ara alnyp maslahatlaşyldy.
16-njy maýda Senagatçylar we telekeçiler birleşmesinde Türkmenistandaky Slowakiýa Respublikasynyň Adatdan Daşary we Doly Ygtyýarly Ilçisi Ýan Bori bilen duşuşyk bolup geçdi.
TSTB-niň başlygy dostlukly ýurduň doly ygtyýarly wekilini türkmen hususy işewürligiň ösüşiniň ugurlary bilen tanyşdyrdy, ýerli telekeçiligiň döwlet goldawy barada gürrüň berdi. Şunda, Hormatly Prezidentimiz Gurbanguly Berdimuhamedowyň kiçi we orta telekeçiligi ösdürmek boýunça görýän çäreleri, türkmen telekeçileriniň eksport mümkinçiligini ösdürmäge, şeýle hem bilelikdäki kärhanalaryň işlerini gurnamaga ýardam edýär. Şu jähtden, TSTB-niň daşary ýurtlardaky wekillikleriniň we söwda öýleriniň işleriniň netijeliligi bellenilýär.
Gürrüňdeşligiň dowamynda diplomat TSTB-niň agzalarynyň dürli pudaklardaky üstünlikleri barada, şeýle hem işläp taýýarlama tapgyryndaky gelejegi bolan maýa goýum taslamalar barada habarly edildi.
Aýdylan maglumatlara uly gyzyklanma görkezip, Türkmenistanda telekeçilik derejesinde ikitaraplaýyn gatnaşyklaryň ýygjamlaşmagyna iň amatly şertleriň barlygyny belläp, ilçi öz tarapyndan iki ýurduň telekeçileriň arasyndaky gatnaşyklary giňeltmäge bütinleý ýardam berjekdigini ynandyrdy. Bellenilşi ýaly, şu gatnaşyklary giňeltmek üçin söwda-ykdysady, oba hojalyk, azyk senagaty, beýleki pudaklarda gowy mümkinçilikler bar.
Duşuşyk tamamlananda oňa gatnaşyjylar türkmen we slowak hususy işewürligiň wekilleriniň özara bähbitli gatnaşyklaryny ýola goýmak we ösdürmek babatynda goldaw berjekdiklerini ýene bir gezek tassykladylar.


text:
Türk Daşary Syýasatyna Syn 04
Türkiýäniň terrora garşy göreşinde täze etap: Zeýtun şahajygy operasiýasy
Türkiýe Respublikasy terrora garşy göreşini arakesme bermezden dowam etdirýär. Şol çäkde Türkiýe Afrine ornaşan terror guramasy PKK-a agza terrorçylaryna garşy Zeýtun şahajygy ady bilen operasiýa başlatdy. Biz hem gepleşigimiziň bu günki sanynda şol operasiýany we operasiýanyň Türk daşary syýasatyna täsirini analiz etmekçi.
Atatürk uniwersitediniň Halkara gatnaşyklar bölüminiň ylmy işgäri Dr. Jemil Dogaç Ipegiň şu günki temamyz bilen baglanşykly synyny dykgatyňyza ýetirýäris.
Türkiýe eýýäm ençeme wagt bäri serhediň beýleki tarapyndaky terror howpyna garşy harby operasiýa başlatmak üçin meýilnama düzýärdi. Türkiýe we Türkiýe tarapyndan tälim berilen Milli goşun gysga wagt ozal Afrinde ornaşan aýralykçy terror guramasy PKK/ÝPG-e garşy herekede geçdi. Ençeme wagt bäri taýarlyklary dowam eden operasiýa Türkiýe Respublikasynyň Prezidenti Erdoganyň beýanatynda gysga wagt soň ýagny 20-nji ýanwarda sagat 17:00-da başlady. Operasiýa Zeýtun şahajygy operasiýasy ady berildi.
Operasiýa harby taýdan häsýetlendirilen mahaly Türkiýäniň we söweş meýdanyndaky hyzmatdaşlarynyň bu babatda kemçiligi ýok. Sebäbi sebit eýýäm eneçe wagt bäri öwrenilýär. Türkiýäniň serhetleriniň çägindäki harby güýje goşmaça güýç hökmünde Afriniň gündogarynda Azat Siriýa goşuny/Milli goşun we günortada türk esgerler bar. Şol sebäpli bu ýerde operasiýa El Babdan tapawutly ýagdaýda alynyp barylýar. Düşünişimiz ýaly ilki gabaw, soň bolsa saplaýyş işleri geçiriler.
Siriýanyň demirgazyk-günbatarynda ýerleşýän Afrin: Halap welaýatynyň bir etrabydyr. Türkiýä serhetdeş bolan bu etrap, strategik taýdan örän wajyp bir ýerde ýerleşýär. Afrin türkmenleriň, kürtleriň we araplaryň bilelikde ýaşan bir sebitdi. Emma PKK/ÝPG-niň sebitde täsirini artdyrmagy bilen türkmen we arap ýaşaýjylaryň aglabasyny başga ýerlere göçmäge mejbur etdi. PKK/ÝPG sebitde täsirini artdyrmadan ozal Afrinde ýaşaýan türkmenleriň sany örän köpdi.
Afrindäki we töweregindäki obalaryň we ýaşaýyş ýerleriniň ýerleşişi we atlary şu aşakdaky ýaly: serhetdäki Meýdany Ekbezden başlap günorta tarap: Däli Osman, Bindirek, Welidli, Däli Oglan, Güwende, Tepeköý, Koruköý, Pullu, Sokally, Atamanly, Aliwiran, Firfirik, Meýdanlyoba, Alemdar, Çakmak, Küçüksokaly Öksüzlü, Göbekköýü, Dag Obasy, Şeýler Obasy, Dik Obasy we Magara köýleri. İnjesu derýasynyň gündogarynda, Gaziantep serhedinden günorta tarap: Bülbül, Baliköý, Beg Obasy, Mahmut Oba, Kaleköý, Ziýaretköý, Serenji, Orta Oba, Aşagy Oba, Salkaýa, Ali Beg, Karyşyk, Konak, Hydyrly, Çolakly, Sagyr Oba, Kuru Göl, Kaş Uzady, Bebe Uşady, Kurt Uşaty, Alkanly, Durakly, Alyjy, Kyzylbaş, Küçük Kargyn (Derwiş Köýü), Belen, Naz Uşagy, Meýdanlyk, Çorbajyogly we Anbarly obalary. Çerçim çeşmesiniň gündogary/Türkiýäniň serhedine tarap bolan bölek: Derwiş Oba, Küçük Atamanly, Kady Köýü, Mamaly Uşagy, Ömer Uşagy, Sary Uşak, Kantarly, Birinjilik, Kantara, Mabedii, Çömezli, Al Jura, Hajy Kasymly, Arslanyn Köýü, Saty Uşagy, Kyşla Köý, Selçik, Çakally, Şeýh Çakally we İnkale obalary. Çerçim çeşmesinden dowam etsek: Aşagy Kyşla, Dar Güneý, Subaşy, Çolaklar, Karabaş, Büýük Çakally, Hacy Hasanly, Aşagy Çobanly, Tatarhanly, Karanköý, Kojaman, Şeýh Abdurrahman Gazy, Gümüş Burç, Ýaha Goz, Hajdar, Ajeli, Hajy İsgender obalary. Jebeli Semanyň gündogary we Afrin suwy jülgesindäki türkmen obalary: (demirgazykdan günorta tarap) Gurt Gulagy, Gara Gurt Gulagy, Karatepe, Kersen Taş, Masut, Burç Gaziler, Çadyrköý, İskanköý, Jeleme, Eski Jeleme, Göl Baýyly, Ýukary Diwan, Molla Halil, Atmaköý. Azez bilen Afrin suwunyň arasyndaky türkmen obalary: İki Dam, Dam, Kuzunju Pynar, Arpa Weren, Dikmetaş, Kozjupynary, Umranly, Büýük Kargyn, Ali Beýli, Çimenli, Direkli, Aşagy Dam, Kastal, Ziýaret, Katma, Metinli we Ali obasy. Azeziň gündogarynda bolsa: Suju, Kefer, Parça, Kefersuç, İgde, Hawar, Hajar, Nasmiýe, Telbattal, Kysajyk, Telşahin, Çeke, Dudan, Kuru Mezra, Bagdili, Karaköprü, Ýeniýapan, Myrgyl, Şamandyra, Sawran, Tuglu, Kyzylmezra, Barak, Kefer, Kani, Tel Hüseýin, Ýelbabal, El Begli, Ýahnil we Defterdar obalary ýerleşýär.
Afrin söweşi ýeňil bolar diýip pikir etmeli däl. Sebäbi PKK/ÝPG hem eýýäm köp wagt bäri taýarlyk görýär. Şol maksat bilen köp sanda terrorça tälim berdiler. Sebitde köp sanda tunel gazandyklaryny we sebiti ýaragdan doldurandyklaryny bilýäris. Mundan başgada PKK/ÝPG özi ýaly şol bir fabrigiň önümi bolan DAIŞ-den örän köp zat öwrendi we öwrenenlerini söweş meýdanynda durmuşa geçirýär. Bu operasiýada hem asuda ilaty diri galkan hökmünde ulanmak başda bolmak bilen DAIŞ-iň dürli-dürli tejribelerini ulanarlar. Emma ähli bu zatlara garamazdan Türk goşunynyň we hyzmatdaşlarynyň aýralykçy terror guramasyny ahyrynda ýok etjek güýje eýedir. Bir zady hem şu ýerde belläp geçsek ýerlikli bolsa gerek, operasiýa kürtlere garşy geçirilýän operasiýa däldir. Şonsyzam sebitdäki kürtler şony bilýär. Mundan başgada şuny hem şu ýerde belläp geçsek gowy bolar: operasiýa gatnaşýan ähli türkmen toparlarynyň serkerdeleriniň aglabasy kürtlerden ybarat. Olar hem PKK terroryna garşy döşüni gerip söweşýärler.
Meselä ABŞ tarapyndan garasak: ABŞ bu etapda Afrin üçin aladalanmaýar. Hatda ABŞ bu operasiýadan hoşal hem bolup biler. Onuň bolsa 2 sebäbi bar: 1. Türkiýäniň we Russiýanyň Afrin babatynda özara düşünişmezçilik başdan geçirip bilmek ähtimallygy bar. 2. ABŞ Ýewfrat derýasynyň gündogarynda PKK bilen uzak möhletleýin harby we syýasy taslamany durmuşa geçirmäge taýarlanýar. Bu taslamanyň başga bir tarapynda bolan Türkiýäniň başga bir meseleler bilen gümrä bolmagy bolsa ABŞ taýadan kanagatlandyryjy bir ýagdaý.
Türkiýe Ýewfrat galkany operasiýasynda bolşy ýaly BMG-niň Howpsyzlyk geňeşiniň kararlaryna we BMG-niň 51-nji maddasyna esaslanyp bu operasiýany geçirýär. Şol sebäpli Zeýtun şahajygy operasiýasy halkara hukuk taýdan kanuny bir operasiýadyr. Meniň pikirimçe bu operasiýa Afrin bilen çäkli galmaz we munyň dowam bolar. Aslynda ýagdaýlar hem muňa Türkiýe üçin mümkunçilikler berýär. Sebäbi Russiýa we ABŞ Siriýa babatynda uly çekeleşeme başdan geçirýärler. Bu ýerde Türkiýe deňagramlylyk taýdan öň hatara çykýar. Türkiýe muny öz peýdasyna ulanyp biler. Şonsyzam Türkiýe Respublikasynyň beýanatlarynda hem şol tutanýerliligi görýäris. Afrinden soň operasiýa Münbiçe soň bolsa Tel Abýada tarap uzap gitse geň görülmeli däl.


text:
Akgala etraby
Akgala etraby (Parsça: شهرستان آق قلا) Eýranyň Gülistan welaýatynyň 13 etrabyndan biridir.
Bu etrap merkezi etrapça we vuşmgir etrapçasy bolmak bilen 2 etrapçadan ybaratdyr.
Merkezi etrapça Akaltyn, şih musa we gürgenboýy böleklerinden ybaratdyr.
Vuşmgir etrapçasy bolsa Günorta we Demirgazyk Mezre’e atly iki bölekden ybaratdyr.
Akgala etrabynyň Akgala we Ambarolum adynda iki şäheri bardyr, welaýatynyň yolagçy howa menzili Akgala şäheri bilen Gürgeniň arasynda, Akgalanyň 12 km. alysyndadyr.
Akgala etrabynyň 75 obasy bardyr.
Etrabyň raýatynyň sany 2006-nji ýylda 109.903 adamdyr.
Etrap demirgazykdan Türkmenistan serhedi bilen, gündogardan Kümmet Gowuz etraby bilen, günbatardan Bender Türkmen etraby bilen we günortadan Gürgen etraby bilen goňşydyr.
Pol- Inçeburun adyndaky gümrük geçelgesi bu etraba tabindir.


text:
Kompýuter bilen ýaýran wiruslaryñ köpüsi internetda sörf edeniñizde gošulan reklamalar we linkler arkaly gelyar.
Bu sebäpden ynamly bolmaýan saytlardan ekskursiya edip otyrkañyz habardar bolmalydyrsyñyz.
Ünsüñizden bašga linkler we reklamalar, sizin isleýaniñizden bašga wirus we ýazgylaryñ kompýutere ýüklenmesine ýol açyp bilersiñiz.
Nätanyš resurslardan (çešmelerden)gelen poçtalary açan wagtyñyz habardar bolun.
Poçtanyñ içinden gelen haýsydyr bir link ya-da ýazgy siz geleni (poçtany) açanyñyzda aktiw bolar
Elektronik poçtalarda bilelikde gelen ýükli papkalaryñ uzynlyklarynda,
klassik papkalaryñ tersine ‘.exe’, ‘.com’ , vbt’ ýaly kodlary göreniñizde olary açmañ.
Bu ugurda eýe bolan papkalaryñ köpsi içaly (wirusly) programma ya-da kompýuteriñ wiruslary yokary bolup biler.
Internet üstünden ýüklenen programmalary ynamly saýtlardan ýükläñ.
Programmany döredýän firmanyñ ugrukdyrýan adresslaryny ullanmana üns beriñ.
Köpçülik saýtlaryñ ýüklenen programmalaryñ içinde ýaýran wirus añsatlyk bilen hemme sistemany özüne boýun egdirip biler.
Onlarça uýtgešik goragly diwar (lenta) ýazgy içinden birini saylap kompyuteriñize ýüklañ.
Internet tarapyndan mugut bahadan ýaýradylan(free.avg.com) ya-da — satylýan (avast.com,trendmicro.com, mcafee.com) arassalaýjy (antivirus) programmalardan birini ullanyñ.
Bular goragly diwarlardan syzyp giren wirus we casus programmalaryñ döremegine esasy rol oýnap biler.
Ullanyan arassalayjy (antivirus) programdaky ‘virus gozle’ aýratynlygyny belli bir aralyklarda barlañ.
Šunlukda sistema giren ýa-da gadagan edilen hüjüm hakynda maglumat ýygnap bilersiñiz.
Arassalaýjy (antivirus) programmany bir gezek sistema yükläniñizden son,
belli bir aralyklarda esasy adresslardan obnovleniya (guncelleme) edilendigini ya-da edilen däldigini barlap gorüñ.
Obnovleniyalar (guncellemeler)täze ösen wiruslaryñ gorkuzmagyna garšy çözümleride bilelikde getirer.
Windows, MacOS ya-da ulanyan išletmäñiz sistemany haýsy önüm bolsa obnovleniyalaryny (güncellemelerini) ýygy-ýygydan ýerine ýetirmäge üns berin.
Išletmäniñ sistemalarynyñ hüjüme garšy peydaly goranmasynda iñ gerekli gurallaryn biri bu bolup biler.
Kompyuteriñizdäki ýazgylarda obnovleniyany (güncellemäni) ýerine ýetirmäni unutmañ.
Kompyuteriñizde her bir program, papka v.b içine ýüklemek üçin ulanyan USB bellik,
geçirip bolyan ýat(huš) goragly saklayan ýeri (sklat) ýa-da telefon ýaly aparatlarda (abzallarda) wirus ýaýramasyna ýol açyp biler.
Šonun ücin ynamly aparatlary (abzallary) kompýuterler bilen bilelikde ulanmaga üns beriň.
2,581 gezek okaldy


text:
Salam hormatly saýtymyzyň okyjylary. Men Öwrenmeli saýtynyň ýazyjysy Ilhan Dowranow. Bu gün men size keýpsizligi ýeňip geçmegiň aňsat, ýeňil ýollaryny öwretjek. Onda başladyk!
Her kimiň başyna agyr günler düşýär. Agyr günde negatiw duýgular bilen basylman ony ýeňip geçmeli. Bu aşakdaky ýönekeý nesihatlar siziň keýpsizligiňizi ýeňip geçmegi başarar.
1. Aýdym diňlemek.
Keýpsizligi ýeňip geçmegiň iň ýeňil ýoly aýdym diňlemekdir. Iň gowy görýän aýdymlaryňyzy jemläp, bir albom dörediň. Keýpsiz günüňizde, bu aýdymlary diňläniňizde, düýbünden keýpiňiz özgerer.
2. Fiziki işjeňlik.
“Bu gün keýpim ýok” diýip, ruhdan düşüp, öýe girip ýatmaly däl. Iň gowusy, deň-duşlaryňyz bilen gezelenje çykyň. Ýa-da bolmasa, ýeke özüňiz, iň gowy görýän ýeriňize gidip, biraz gezelenje etseňiz, keýpiňiz gül ýaly bolar.
3. Dostlaryň bilen gürleşmek.
Keýpsiz, ruhdan düşen wagtyňyz, dostlaryňyz siziň derdiňize derman bolup biler. Dostlaryňyz bilen kafe girip, stol başynda gürrüň geçirseňiz, keýpsizligiňiz gaçar. Hiç bolmanda dostuňyza jaň edip gürleşiň. Bu hem size kömek eder.
4. Gülmäge sebäp gözläň.
Keýpsiz günüň hiç gülesiň gelýän däldir. Ýöne şol gün hem gülmäge başar. Onuň üçin sebäp gözle. Eger hiç sebäp tapmasaň onda şu ýere gir.
5. Kino görmek.
Gowy görýän kinoňy görmek hem, seniň keýpsizligiňi gaçyryp biler. Kino diýemde, gorkunç kinolar däl-de, gülkünç kinolary görseň, gowy keýpiň bolar.
6. Gowy gören zadyňy iýmek.
Iň gowy gören zatlaryňy iýmek hem seni keýpsizlikden halas edip biler. Meselem, süýjülikler, tort we şm. Eger, tort alyp, öýüňe dostlaryňy çagyryp, paýlaşyp iýseň, ýagdaýyň has hem gowulaşar.
7. Dynç almak.
Günüň agyr geçdimi? Onda ähli kişiniň söýýän zady – uklamak. Sen hem uklap dynjyňy al. Ýatan wagtyň ýagşylyk hakda pikir et. Ählizat gowy bolar.
Bu günki mowzugym size ýarandyr diýip umyt edýän. Indiki mowzukda görüşýänçäk köp sag boluň!
Mowzugy döreden: Ilhan Dowranow / Öwrenmeli blogeri
E-mail: dovranovovrenmeli@gmail.com
5,246 gezek okaldy


text:
TM HYZMAT BILMELI
Makalalar
Longleat Hedge Maze (Angliýa) labirinty dizaýner Greg Braýt 1975-nji ýylda düzdi...
EFFEKT atly arhitektur studiýasy turistlar we suratçylar üçin haýran galdyryjy...
Dürli ýurtlarda pissa görnüşleri
Köp ýurtlarda pissanyň öz görnüşleri bardyr. Birnäçe şolar ýaly “milli” pissanyň görnüşleri turistlary haýrana...
Shenshan atly hytaý adada Houtouwan atly uly bolmadyk 1990-njy ýyllardan bäri idegsiz...
Millionerlaryňam arzuw edýän gymmat bahaly we owadan superkar awtoulaglar...
Beýik Watançylyk urşynyň pursatlary
Beýik Watançylyk urşynyň pursatlary/suratlary...
Siziň görýäniňiz Atlantik okeanyň demirgazyk tarapyndaky Grenlandiýa kenarýakalarynda...
Bu makalada biz birnäçe dünýä rekordlary biln tanyşarys...
Juventus - ( ita. Juventus Football Club [ju.ˈvɛn.tus]; lat. iuventus — ýaşlyk )...
1902-nji ýylyň 6-njy martynda esaslandyryldy...
Futbol kluby "Barselona ( kata . Futbol Club Barcelona, isp. Fútbol Club Barcelona)...
Awtoulaglar ( gres. aὐtός — özi we lat. mobilis — hereket etýän , basym )...
Banan hakda gyzykly maglumatlar
Banan ( Lat. Músa ) - tropiki klimatda ösýär. Hasaplamalara görä 40 ýakyn banan görnüşleri bar...
Anakonda dürli-dürli guşlary we reptilileri suwda bogup, olar bilen iýmitlenýärler...
Lionel Messi 1987-nji ýylyň 24 iýunynda Argentinanyň Rosario şäherinde dogulýar...
Siz ynanmarsyňyz, ýöne bu awtoulag hakykatdanam bar. Karlmann King 6 adamlyk, owadan...
Ilkinji bolup bu güýe 2009-njy ýylda gyrgyz zoolog Artyr Anker tarapyndan Wenesueladaky milli Kanaýama parkynda tapyldy...
Britan dizaýnery Debbi Uingem iň gymmat jübüt köwüşi hödürledi...
Tutuš dünÿäden haÿran galdyryjy strit-artlar.
Häzirki zaman sungat çäni bilmeÿär. Häzir köçe suratkešleri diñe bir jaÿlaryñ diwarlarynda surat çekmän...
Wolkswagen kompaniÿasy dünÿäde iñ baÿ kompaniÿa hökmünde 1 gün boldy.
Kompaniÿanyñ taryhynda Wolkswageniñ "dünÿäniñ beÿginde" bolan...
Polinÿane-a-Mare - äpišgeden haÿran galdyryjy görnüši bolan šäher.
Az wagtdan rugsat wagty ÿetip gelÿär, siz bolsa nirä gitjegiñizi entäk saÿlañzok?....
Adamlarda duš gelši ÿaly haÿwanlaryñ hem ägirt ululary dušÿar...
Her ÿurduñ üÿtgešik ÿerleri bolÿar, Russiÿañ ÿerlerinde bolsa olar az däl. Meselem, Saraÿ-Batu - šäheri. Ol öz wagtyny ozup....
Ahalteke aty-bu örän owadan, ÿüñi metal öwüšgini berÿän at. Tohumyñ wekilleri häzirki ....
Alymlaryň çaklamagyna görä, adam üçin diňe natural içgiler peýdaly bolup biler, sebäbi organizm 70% suwuklykdan ybaratdyr....
Gippersesly uçar 2 sagatda Pekindan
Nýu-Ýorka ýolgaçylary eltmek mümkinçiligini döreder.
Hytaýda çalt depginde täze gipersesli uçaryň üstünde işler alnyp barylýar. Aýtmyşlara görä, uçaryň bady 8500 km/s bolmaly...
Biziň dünýämiz üýtgeşik we täsindir, çünki onuň her künjeginde adaty bolmadyk we haýran galdyryjy ýerleri tapyp bolýar...
1. Çarli Çaplin – hakykatdan hem legendarny şahsyýet. Lal kino biziň üçin indi köne döwür, emma Çarli Çaplinyň....
Taryhda adaty bolmadyk harby taktikalar
Köp harby taktikalarda adaty ýagdaýda buýruk berijiniň tiz wagtda gelen karary we garaşylmadyk ....
Gaplaňhas balyk-murena, Atlantik
okeanynyň iň howply balygy
Muren balyklaryň ýaramaz abraýy bilen peýdalanýanlaryň arasyndada bu ýyrtyjylar – iň howplylaryň we gazaplysy bolýandyr....
Meri Keý Eş – amerikaly telekeçi, “Mary Kaý Cosmetics” kompaniýanyň esaslandyryjysy....
Bu nemes motosikly taryha – Kettekrad ady bilen girendir. (Kettenkrad – trak, “Kraftrad” – motosikl)...
Biziň dünýämiz owadan we üýtgeşikdir. Onuň köp bölegini deňizler we okeanlar tutýandyr...
Karaoke bary ýogy 40 ýyl mundan ozal döräpdir, ýagny 1971-nji ýylda, emma az wagtyň içinde tutuş ýer ýüzünde uly meşhurlyk gazandy...
Suşi we roll hakda gyzykly faktlar
Ortaça özini süýjije nahar bilen begendirmek islän adam, uly ähtimallykly suşi ýa-da roll satyn alar...
Dünýäde ady belli gaplaň – Çampawat urkaçy gaplaňy
Dünýäde ady belli gaplaň – 436 adam öldüren Çampawat urkaçy ...
Barmaklar käwagt gös-göni bolmaýarlar. Adaty bolşy ýaly süýem barmak, ogulhajat barmak ...
Kambodja: Jeňňellik we ybadathanalar ýurdy
Aziýanyň günorta-gündogar döwletleriň arasynda Kambodja aýratyn orun eýeleýär...
Adamzat taryhynda iň kyla sygmajak sowgatlar
Sowgat – elmydama ýöne düşünşimizden has uly zatdyr. Size berilýän sowgat...
Kirpiler ýer ýüzünde 15 million ýyl mundan ozal döräpdirler.....
Max Factor - häzirki zaman kosmetikañ atasy
"Maks Faktor" - dünÿä mešhur kosmetik kompaniÿany esaslandyryjy - 1877-nji ÿylda ol wagtlar Russiÿanyñ bölegi bolan Polšada doglan Maksimilÿan Faktorowiç...
Marauder atly bronýa bilen örtülen ulag
Ol Top Gear-iñ taÿÿarlan ähli kynçylkly synaglaryny üstünlik bilen geçdi. Riçard Hammondañ mešhur šounyñ kömegi bilen Marauder millionlarça tomašalar üçin açyš boldy....
Babar Ali - indiÿañ çola šäherleriñ biri bolan Muršidabaddan ÿönekeÿje oglanjyk. Bu šäheriñ kemala gelen jemgyÿetiñ...
Ilkinji, gladiatorlaryň belli bolan duşuşygy b.e önki 264-nji ýylda Rimda Desima Bruta Perriň jaýlamaklygynda bolup geçdi...
1. Çehiýada öndürilýän piwo iň süýji diýlip hasaplanylýar.
2. Çehiýada köne şäherlerinde steklopaketlary we sputnik tarelkalary görmersiňiz, sebäbi gadymy şäheriň görküni bozmak gadagan edilýär....
Stenford uniwersitetiň talyplaryna 2 sagatda 600$ gazanmak başartdy
14 toparyň her birisine 5 dollary bukja berilýär, ýagny “başlangyç kapital” hökmünde we 2 sagat wagt berilýär. Tabşyryk tamamlanandan soňra her toparda öz işini görkezmek üçin 3 minut berilýär...
Dürli ÿurtlarda 14 fewralyñ bellenilişi
Döwletleriñ köpüsi 14 fewraly belleÿärler. Dükanlarda dùrli materialdan ÿasalan ÿürekleri satyp bašlady...
Išini ulaglardan bašlamadyk 5 sany ulag öndürijiler
1862-nji ÿylda 21 ÿanwarynda hemme kišä öz ulaglary bilen tanyš bolan nemes kompaniÿasy Opel döredi...
Dyrnaklaryñ ÿagdaÿy hakda faktlar
Biziñ dyrnaklarymyzyñ ÿagdaÿyny bilmek üçin lukmanlar wizual gözegçilik edÿärler. Biziñ bedenimiz içimizde bolÿan zatlary aÿdyp bilÿär...
Portal hem-de ýolgörkeziji web saýtymyza 6 aý boldy, 6 aýyň dowamynda ýeten derejelerimiz we ösüşimiz hakda...
Koka-Kola hakda gyzykly faktlar
ABŞ-nyň köp ştatlarynda ýol gözegçilik polisiýa işgärleri ýol heläkçiliklerinden soň gany aýyrmak üçin ýanynda elmydama 2 gallon kola saklaýarlar....
"Ýeke Öýde" atly film hakda faktlar
1.1977-nji ýylda ýogalan Elwis Presli filmdi epizodik roly oýnapdyr diýen rowaýat bar. Oňa ynanýanlaryň köpüsi Kewiniň ejesiniň arkasyndaky duran sakgally erkek şol Presli diýip çaklaýarlar...
Püsek (şeker) hakda gyzykly faktlar
1.Çenden aşa iýilen püsekli önümler we umuman püsegiň özi ýüzüňizde dügürtikleriň emele gelmegine getirip biler...
Dünÿäde iñ mešgur we gymmat altyn - kümüš šaÿ-sepleri
Gymmat altyn - kümüš šaÿ-sepleri özüniñ amatlylygy bilen tapawutlananok, ÿöne olar esasy orun eÿeleÿär...
Häzir siz telefon boÿunça dünÿä lideri bolan Nokia hakda 10 sany öñ ešidip görmedik faktlary okarsyñyz....
TM HYZMAT-dan REKLAMA
-
DJ Yazzo
DJ, DJ producer, aýdym-sazlara we toý-dabaralar üçin DJ hyzmatlary...
-
BAGT ŞÄHER
-
Салон Красоты LAKSHMI
-
Салон Красоты HAIR ARTIST


text:
Milli Liderimiz Gurbanguly Berdimuhamedowyň saýlanan eserleriniň «Ösüşiň täze belentliklerine tarap» atly kitabynyň nobatdaky – ۱۰-njy tomy türkmen we rus dillerinde çapdan çykdy. Türkmenistanyň Prezidentiniň arhiwi tarapyndan çapa taýýarlanylan bu kitapda döwlet Baştutanynyň ۲۰۱۶-njy ýyldaky 100-e golaý işi – maksatnamalaýyn çykyşlary, makalalary, interwýulary, gutlag hatlary seneleýin yzygiderlilikde ýerleşdirildi.
Ýurduň ýyl ýazgysyna Berkarar döwletiň bagtyýarlyk döwrüniň ۵-nji ýyly hökmünde giren we Bitarap Türkmenistanyň mukaddes Garaşsyzlygynyň şanly 25 ýyllyk toýunyň ählihalk tarapyndan bellenilmegine beslenen bu ýylda milli Liderimiziň her ýyly haýsy hem bolsa bir jemgyýetçilik ähmiýetli mowzuga bagyşlap, ony gysga we manyly şygar bilen atlandyrmagynyň ajaýyp däbi dowam etdirildi.Hormatly Prezidentimiz Gurbanguly Berdimuhamedowyň balangyjy bilen şanly sene mynasybetli 2016-njy ýyl Mirasa sarpa goýmak, Watany özgertmek ýyly diýlip yglan edildi. Ol ýurdumyzyň parahatçylygyň we döredişiň ýagty ýoly bilen ynamly öňe barýandygy hakynda aýdyň şaýatlyk edýän köp sanly asylly başlangyçlara, zähmet ýeňişlerine we şanly wakalara baý boldy.
Kitap «Ýurdumyzyň giň gerimli we ynamly döredijilikli gadamlary» diýen giňişleýin sözbaşy bilen açylýar, onda uly faktly we statistik maglumatlaryň üsti bilen döwlet gurluşynyň kämilleşdiriliş, Türkmenistanyň jemgyýetçilik-syýasy durmuşynyň işjeňleşmegi, ykdysady kuwwatyň we ilatyň durmuş derejesiniň ýokarlanmagy, jemgyýetiň ruhy durmuşyndaky özgertmeler, daşary syýasatda gazanylanlar şöhlelendirilýär.
Neşiriň ۱۰-njy tomuna girizilen eserler häkimiýet we dolandyryş edaralarynyň alyp barýan işlerini, döwlet, partiýa we jemgyýetçilik gurluşlaryny demokratiýalaşdyrmagyň barşyny, Berkarar döwletiň bagtyýarlyk döwründe halk häkimiýeti ýörelgeleriniň berkidilişini şöhlelendirýär. Kitap okyjyny jemgyýetiň syýasy ulgamynyň näderejede kämilleşýändigi, Watanymyzyň ykdysady kuwwatynyň artyşy, ilatyň durmuş taýdan goraglylygynyň üpjün edilişi, şäherleriň we obalaryň özgerdilişi bilen tanyşdyrýar. Döwrüň ýurtda amala aşyrylýan milli maksatnamalaryň düýp özenini kesgitleýän «Döwlet adam üçindir!» diýen baş şygary parahat we abadan ýaşamagy üçin ähli amatly şertler döredilýän adamlaryň ruhy galkynyşynyň we döredijilik ylhamynyň beýanyna öwrüldi.
Ideologik meseleleri beýan edýän makalalar kitapda aýratyn orny eýeleýär. Öz halkyny bilmegi we onuň arzuw-umytlaryna, taryhy tejribesine we medeni mirasyna düşünmegi,durmuşynyň ähli ugurlarynda bolup geçen düýpli özgertmelere çuňňur aň ýetirmekligi we milletiň ösüşinde ruhy gymmatlyklaryň tutýan ornuna baha bermäge täzeçe çemeleşmekligi hormatly Prezidentimiziň ideologiýasynyň gönezlik häsiýetlerini – watansöýüjiligi, ynsanperwerligi, adalatlylygy, ahlaklylygy, özboluşly däp-dessurlara we urp-adatlara hormat goýmaklygy, umumadamzat ýörelgeleri bolan ar-namyslylygy, ynsaplylygy, lebzihalallygy, sagdyn durmuş ýörelgelerini kesgitlemek üçin esas bolup hyzmat etdi.
Nobatdaky tomyň makalalary özgertmeleriň diňe bir çuňlugyny we täzeçilligini däl, eýsem döwlet Baştutanymyzyň syýasatynyň ugruny we ynsanperwer özenini dolulygyna açyp görkezýär. Döwlet strategiýasynyň döredijiikli kuwwaty milli özboluşlylygy, okgunly ykdysady we medeni-durmuş ösüşini, dünýäniň koordinatlar ulgamyna ynamly aralaşyşyny hasaba almak bilen ýurduň durmuşynyň ähli pudaklaryny düýpli täzelemäge gönükdirilýär.
Döwletiň dürli ugurlardaky syýasatyny kadalaşdyrýan kanunlaryň kämilleşdirilmeginde esasy orun Türkmenistanyň Konstitusiýasyna degişlidir. Ol milli döwletliligiň berkarar bolmagy, ösmegi we berkemegi üçin syýasy-hukuk binýat bolup durýar. 2016-njy ýylyň ۱۴-nji sentýabrynda Türkmenistanyň Mejlisi tarapyndan ýurdumyzyň Konstitusiýasynyň rejelenen görnüşiniň kabul edilmegi ägirt uly ähmiýetli waka boldy. HormatlyPrezidentimiz Gurbanguly Berdimuhamedowyň başyny başlan konstitusion özgertmeleriniň möhümligi we öz wagtynda ýaýbaňlandyrylmagy olaryň häzirki ýagdaýlary nazara almak bilen milli kanunçylyk-hukuk binýadyny hemmetaraplaýyn döwrebaplaşdyrmak, häkimiýet we ýerli öz-özüňi dolandyryş edaralarynyň işini mundan beýläk-de kämilleşdirmek, şahsyýetiň we döwletiň özara jogapkärçiliklerini ýokarlandyrmak üçin we milli ykdysadyýetiň bazar gatnaşyklarynyň ýoluna doly geçmek üçin şertleri döretmäge mümkinçilik bermeginde jemlenýär.
Şeýle hem kitapda hormatly Prezidentimiziň ýurdumyzyň senagat pudaklaryny innowasion taýdan durnukly ösdürmäge, halk hojalygynyň bäsleşige ukyplylygynyň ýokary derejesini gazanmaga we saklamaga gönükdirilen ykdysady syýasatynyň üstünlikli durmuşa geçirilişi baradaky çykyşlary ýerleşdirildi. Tomda ýurdumyzda ýangyç-energetika, agrosenagat toplumlarynda, ulag-üstaşyr ulgamynda, beýleki önümçilik ulgamlarynda kuwwatly infrastrukturanyň döredilişi hakynda aýdyň düşünje berýän anyk maglumatlar we sanlar getirilýär.
Soňky ýyllarda ýurdumyzda öndürilen önümler bilen içerki bazary bolelin üpjün etmek boýunça uly işleriň durmuşa geçirilendigi barada neşirde gürrüň berilýär. Azyk önümleriniň we halkyň sarp edýän harytlarynyň çykarylyşy, azyk we dokma senagatynyň önümçilik kuwwatlyklary artdyrylýar. Kiçi we orta telekeçilige döwlet goldawy hakynda, onuň importy çalyşýan we eksporta gönükdirilen önümleri öndürmegiň möçberlerini artdyrmaga işjeň gatnaşyşy hakynda neşirde maglumatlar getirilýär.
Okyjylara hormatly Prezidentimiz Gurbanguly Berdimuhamedowyň durmuş syýasatyna bagyşlanan materiallary hem hödürlenýär, milli Liderimiz bu syýasatyň maksadyny: «Türkmenistanlylaryň ýaşaýyş-durmuşy, zähmeti hem-de boş wagtyny gyzykly geçirmek üçin iň gowy şertleri döretmekden ybaratdyr» diýen sözler bilen aňlatdy, ýagny saglygy goraýyş, bilim, medeniýet ulgamlarynyň we hyzmatlaryň beýleki görnüşleriniň netijeliligini ýokarlandyrmak esasynda adam mümkinçiligini ösdürmek üçin şertleri döretmekden ybaratdyr. Häzirki günde ýurdumyzyň Döwlet býujetiniň çykdajylarynyň ۷۰ göterimden gowragy ilatyň girdejileriniň artmagyny, onuň ýaşaýyş-durmuş şertleriniň gowulandyrylmagyny, çagalar baglarynyň, mekdepleriň, häzirki zaman lukmançylyk edaralarynyň, sport desgalarynyň we şuňa meňzeşleriň gurulmagynyň çaltlandyrylmagyny göz öňünde tutýan durmuş maksatnamalarynyň amala aşyrylmagyna gönükdirilýär.
Milletiň ahlak keşbini açyp görkezýän ruhy baýlygyny artdyrmak Türkmenistanyň Prezidentiniň ýöredýän syýasatynyň möhüm ugry bolup durýar we şeýle bolmagynda galýar. Şunuň bilen baglylykda neşirde ýurdumyzyň bilim we ylym ulgamlaryny kämilleşdirmegiň, olary halkara ülňüleriniň derejesine çykarmagyň meselelerine jikme-jik garalyp geçilýär.
Bilim ulgamyna we ösüp gelýän ýaş nesliň terbiýesine ägirt uly maýa goýum serişdeleri gönükdirilýär. Ýurdumyzda täze ýokary we orta hünärment okuw mekdepleri açylýar, talyplaryň we okuwçylaryň sany ýylsaýyn artýar. Häzir eziz Watanymyzda ýaşlaryň häzirki zamanyň talaplaryna laýyk gelýän ýokary hilli bilim almagy, aň-bilim kuwwatyny artdyrmagy, saýlap alan hünärlerini üstünlikli ele almagy, ukyplaryny we zehinlerini durmuşa geçirmegi üçin ähli şertler döredildi.
Demokratik, hukuk we dünýewi döwletimiziň ideologiki hem-de ahlak esaslarynyň berkidilmegi tutuş jemgyýetimiziň ýurdumyzyň durmuş-ykdysady kuwwatyny ösdürmäge işjeň gatnaşmagy bilen aýrylmaz baglanyşyklydyr. Munuň özi şahsyýetiň sazlaşykly ösüşine oňyn täsirini ýetirýär, ol ýerde aýgytlaýjy ähmiýete, ozaly bilen, şahsyýetiň ruhy-ahlak dünýäsi, onuň ideallarynyň ulgamy eýedir, bu bolsa tutuş milletiň ruhy taýdan kämilleşmegine ýardam berýär.
XXI asyry ylym asyry diýip atlandyrýarlar. Okyjylar kitapdan türkmen ylmy we onuň öňdebaryjy gazananlarynyň önümçilige ornaşdyrylyşy,ýurdumyzda ýokary derejeli hünärmen alymlaryň taýýarlanyşy barada gürrüň berýän materiallar bilen tanyşyp bilerler. Bu barada milli Liderimiz şeýle diýip belleýär: «Ylmyň ösüşini tizleşdirmek, ýokary tehnologiýalaryň, innowasion tejribeleriň netijelerine daýanmak bilen, Türkmenistanyň dünýäniň syýasy, ykdysady, medeni, ylym giňişligindäki hem-de dünýäniň öňdebaryjy döwletleriniň hataryndaky ornuny pugtalandyrmak biziň baş maksadymyz bolup durýar». Munuň üçin ýurdumyzda ýokary tehnologiýalara, düýpli nazary ylymlara esaslanan innowasion ösüşli ykdysadyýeti döredýäris, jemgyýetimiziň aň-bilim kuwwatyny berkitmäge gönükdirilen milli maksatnamalarymyzy tapgyrma-tapgyr durmuşa geçirýäris.
Okyjylar neşiriň üsti bilen milli medeniýetiň, teatr we aýdym-saz sungatynyň gülläp ösüşi hakyndaky gyzykly habarlar bilen tanşyp bilerler. Hormatly Prezidentimiz Gurbanguly Berdimuhamedow «Medeniýet milletiň mertebesidir, halkyň kalbydyr» diýen ýörelgeden ugur alyp, bu ulgamyň ösdürilmegine uly üns berýär. «Biziň gülläp ösýän döwletimiz dünýä medeniýetiniň ösüşinden birjigem yza galmaly däldir» diýip bellemek bilen, milli Liderimiz «Biz dünýä giňişliginde berkarar döwletimiziň diňe bir ykdysady taýdan däl-de, eýsem ruhy we döredijilik babatda hem ýokary mümkinçiligi bolan ýurt hökmünde tanalmagyny gazanmalydyrys… Baý ruhy we milli medeni mirasymyza daýanyp, halkymyzyň dörediji we gurujy milletdigini bütin dünýä tanadarys» diýip nygtaýar.
Nobatdaky tomyň makalalarynyň bir bölegi bitaraplyk, parahatsöýüjilik, hoşniýetli goňşuçylyk, deňhukukly we özara peýdaly hyzmatdaşlyk ýörelgelerine berk ygrarlylyga esaslanan daşary syýasatyň gazanan saldamly üstünliklerini beýan edýär.
Ähli halklar bilen dostlugy we köp ugurly hyzmatdaşlygy ösdürmek, olaryň medeniýetine, däp-dessurlaryna we adatlaryna hormat goýmak türkmen jemgyýeti üçin millilige düşünmegiň, akyl ýetirmegiň aýrylmaz bölegine öwrüldi. Hormatly Prezidentimiz Gurbanguly Berdimuhamedow häzirki zamanyň wajyp meseleleriniň deňagramly çözgütlerini işläp taýýarlamakda oňyn halkara hyzmatdaşlygyny giňeltmegiň we çuňlaşdyrmagyň, sebit we sebitara maksatnamalarynyň dünýäniň esasy guramalarynyň we ozaly bilen BMG-niň howandarlygy astynda amala aşyrylmagynyň yzygiderli ýagdaýda işjeň tarapdary bolup çykyş edýär.
Kitapda ýerleşdirilen materiallar eziz Watanymyzyň ösüşiň ýoly bilen ynamly öňe gitmek bilen durmuş-ykdysady ösüşinde täze belentliklere ýetýändigini we ykdysady taýdan berkeýändigini degerli deliller bilen tassyklaýar. Şonuň üçin geljekde berkarar Watanymyza has täsir galdyryjy üstünlikler we şöhratly ýeňişler garaşýar. Munuň üçin ýurdumyzda zerur bolan şertler: döwlet Baştutanymyzyň syýasy erki, kuwwatly ykdysady mümkinçilik, halkyň tutanýerli zähmeti, işjeň durmuş syýasaty bar.
Milli Liderimiziň toma girizilen eserleri örän uly nazarýet gymmatlygyna eýedir we ýurdumyzyň ylmyny mundan beýläk-de ösdürmek üçin, ilkinji nobatda bolsa, syýasatşynaslyk, jemgyýeti öwreniş, Türkmenistanyň iň täze taryhy üçin uly tejribeçilik ähmiýete eýedir.
Neşiri 2016-njy ýylyň has ähmiýetli wakalarynyň fotosuratlary jemleýär. Neşir ylmy-düşündiriş materiallar bilen üpjün edilendir, onuň goşundysynda atly we geografiki görkezijiler, esasy gysgaltmalaryň sanawy berilendir. Okyjylaryň giň toparyna niýetlenen kitap Türkmen döwlet neşirýat gullugynyň Metbugat merkezinde çap edildi we poligrafiki ýerine ýetirilşiniň ýokary hili bilen tapawutlanýar. Häzir neşiriň iňlis dilindäki nusgasyny çap etmäge taýýarlaýarlar.
Tags :
Habarlar
© All Right Reserved by Turkmens News


text:
Türkmenistanyň DIM-iniň wekiliýeti 15–16-njy ýanwarda Pakistan Yslam Respublikasynyň Yslamabat şäherinde iki ýurduň daşary syýasat edaralarynyň arasynda geňeşmeleri geçirer. Duşuşyga görülýän taýýarlyk barada Ministrler Kabinetiniň Başlygynyň orunbasary, daşary işler ministri R.Meredow geçen anna güni geçirilen hökümet mejlisinde hasabat berdi.
Bellenilişi ýaly, duşuşygyň gün tertibine däbe öwrülen dostlukly döwletara gatnaşyklaryny, özara bähbitli türkmen-pakistan hyzmatdaşlygyny has-da ösdürmegiň meseleleri giriziler.
Türkmenistan...
Türkmenistan 2020-nji ýylyň 20-nji oktýabryndan 2021-nji ýylyň 10-njy apreli aralygynda Birleşen Arap Emirlikleriniň Dubaý şäherinde «Akyl-paýhasymyzy birleşdirip, geljegi döredýäris» atly mowzuk bilen geçiriljek Bütindünýä forumynda milli sergisini hödürlär. Foruma gatnaşmaga görülýän taýýarlyk barada Ministrler Kabinetiniň Başlygynyň orunbasary O.Gurbannazarow geçen anna güni hökümet mejlisinde hasabat berdi.
Wise-premýeriň habar beri ýaly, häzirki wagtda «EKSPO-2020-niň» guramaçylyk komiteti bilen degişli...
2018-nji ýylyň 15-nji ýanwarynda «Brent» söwda belgili nebitiň bir barreliniň bahasy 2 sent gymmatlap, 69,89 amerikan dollaryna deň boldy. «WTI» söwda belgili nebitiň bahasy 0,3 göterim gymmatlap, 64,47 amerikan dollaryna barabar boldy.
12-nji ýanwarda Londonyň «ICE Futures» biržasynda «Brent» söwda belgili nebitiň bir barreliniň bahasy 0,9 göterim ýokarlanyp, 69,87 amerikan dollaryna, şeýle-de Nýu-Ýorkuň «NYMEX» haryt biržasynda...
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 22-si hasaba alyndy.
Daşary ýurt walýutasyna jinsi önümleri, nah ýüplük, pagta-süýümi, şeýle hem armatura ýerlenildi. Satyn alan ýurtlar: Russiýa, BAE, Şweýsariýa, Owganystan, Ermenistan, Gyrgyzystan we beýlekiler. Geleşikleriň umumy bahasy ABŞ-nyň 31 million 136 müň dollaryndan gowrak boldy.
Manat serişdelerine Russiýadan we Pakistandan gelen işewürler jemi bahasy 10 million...


text:
Üns ber! Biziň saýtymyzyň esasy maksady Siziň saglyk babatdaky gözýetimiňizi giňeltmekdir. Şonuň üçin-de, saýtyň sahypalarynda berilýän maglumatlaryň esasynda öz-özüňi bejermek maslahat berilmeýär. Öz-özüňi bejermeklik düýpli kynçylyklara uçradyp, janyňyza howp salmagy ähtimal. Lukmanlar saýtyň üsti bilen size bejeriş berip bilenoklar. Lukmanlaryň jogaplary, makalalar, jemgyýetçiligiň teswirleri diňe maslahat hökmünde kabul edilmeli.
PARANOÝA KESELI NÄME?
Paranoýa: sebäpleri, alamatlary, görnüşleri we bejergisi
Paranoýa – psihiki bozulmanyň görnüşi bolup, pikirlenmäniň bozulmagy, yzarlanma we başgalardan beýgelme duýgusynyň döremegi, şeýle hem müňkürlige ýykgyn etmek bilen häsiýetlendirilýändir. Ruhy kesellerde we beýniniň şikeslenmelerinde döreýär.
Sebäpleri
Köp ruhy keselleriň sebäbiniň belli bolmaýşy ýaly, şu günki günde paranoýanyň sebäbi hem belli däldir.
Onuň döremegine itergi berip biljek sebäpler höküminde indiki faktorlary belläp bolar:
► Beýniniň şikeslenmeleri;
► Belogyň emele gelmegi bilen baglanşykly alyş-çalyş hadysalaryň bozulmalary;
► Beýni bozulmalary bilen häsiýetlenýän keseller;
► Dowamly stress we gamgynlylyk;
► Nesilyzarlaýjylyk;
► Beýniniň garrama bilen bagly üýtgemeleri;
► Dowamly keseller (Parkinsonyň, Alsgeýmeriň keselleri);
► Derman serişdeleriniň dowamly ulanylmagy (ylaýta-da kortikosteroid gormonlary);
► Alkogolizm keseli;
► Jemgyýetden üzňe ýaşamak;
► Ýaşaýşyň ýaramaz şertleri, şeýle hem durmuşdan kanagatlanmazlyk.
Paranoýa keseliniň döremegine töwekgel toparlar:
→ Gartaşan adamlar;
→ 20 ýaşdan uly erkek adamlar;
→ Genetiki töwekgelligi bolan adamlar;
→ Ýaramaz endikleri bolan adamlar (arakhorlar, neşekeşler);
→ Gamgynlylygyň we ruhy bozulmalaryň döremegine töwekgel adamlar;
→ Beýniniň dowamly kesellerini geçiren adamlar.
Keseliň alamatlary
Paranoýa mahsus alamatlara aşakdakylar degişlidir:
⇒ Gulagyna ses eşidilme we gözüne görünme;
⇒ Hyýalyna bir pikirleri düwme we solar barada hemişe pikirlenme;
⇒ Müňkür bolma we ýakyn adamlaryna ynanmazçylyk;
⇒ Duşmançylyk häsiýetleriniň döremegi;
⇒ Akyl ýetirşiň peselmegi;
⇒ Göwne degilmäni bagyşlap bilmezlik;
⇒ Özüni başgalardan beýik, esasy saýmak;
⇒ Aşa gabanjaňlyk.
Köplenç halatlarda paranoýa gamgynlylyk ýagdaýlaryň we psihozlaryň gaýraüzülmesi höküminde hem ýüze çykyp bilýändir.
Paranoýanyň görnüşleri:
Keseliň görnüşleri ýüregine düwen pikirleri we umumy alamatlara görä köpdürli bolup biler:
► Erotomaniýa – näsag daş-töweregindäki adamlaryň ony öwýändiklerine, onuň başarnygyna uly baha berilýändigine ynanýar.
► Beýik bolma duýgysy – näsag özüni iň akylly, güýçli we zehinli hasaplaýar.
► Kesel görnüşe geçen gabanjaňlyk – kesel aşa gabanjaňlyk bilen häsiýetlendirilip, näsag hemişe öz ýakynlaryny ikilik etmede günäkärleýär.
► Yzarlanma duýgysy – näsag hemişe özüniň yzarlanýandygyna ynamly bolup, hukuk goraýjy edaralaryna ýüz tutup, öz howpsuzlygyny goramaklygy talap edýär, öz janyndan gorkýar.
► Ipohondriýa – näsag özünde bejerilmeýän howply kesel bar diýip hasaplaýar.
► Alkogolly – alkogol serişdeleriň dowamly kabul edilmegi netijesinde beýniniň bozulmagy bilen baglanşylykda alkogolizm keselinde ýüze çykýar.
► Garrama bilen bagly – aýbaşydan galma döwründe aýallarda duş gelýär.
► Ýiti görnüşi – göze görünme we samrama ýagdaýlary bilen häsiýetlendirilýär.
► Wyždana uýma – näsag hemişe geçen we bolýan zatlara ahmyr edýär, gamgynlylyk ýagdaýynda gezýär.
► Garyşyk görnüşi – paranoýanyň birnäçe görnüşiniň alamatlarynyň ýüze çykmagy bilen häsiýetlendirilýär.
Paranoýa keseliniň tapgyrlary
I tapgyr – näsagyň sözlerinde hem, hereketlerinde hem ruhy bozulma alamatlary ýüze çykmaýar. Bu tapgyrda öz-özüni ynandyrma bolup geçýär.
II tapgyr – hyýalyna düwen pikirleriniň "işlenmesi" geçirilýär. Paranoidal hyýallar köpelýär. Näsagyň adaty, kadaly durmuşa bolan höwesi gaçýar. Onuň gaharjaňlygy has hem artýar, özüne erk etme başarnygy ýitirilýär.
Keseliň anyklanylşy
Keseliň anyklanylşyny terapewt ýa-da psiholog lukmany geçirip bilýär. Paranoýa keselini anyklamak üçin anyk laborator usullary yokdyr. Beýni bozulmalaryny ýüze çykarmak üçin lukman magnit-rezonans tomografiýasynyň geçirilmegini belläp biler. Şeýle hem lukman näsag bilen söhbetdeş bolmak we synag (test) geçirmek usullaryny ulanýar.
Paranoidal hyýallaryň bir aýdan köp wagtlap geçmedik ýagdaýynda paranoýa keseli hasaplanyp, başga psihiki keselleriň (meselem, şizofreniýa) alamatlary bolmaly däldir.
Keseliň bejergisi
Köplenç paranoik näsaglaryň lukmançylyk kömegi üçin giç ýüz tutýandyklary sebäpli, keseliň bejergisi kanagatlanarly netijeleri bermeýär. Näsaglary köplenç onuň garaşylmaýan hereketlerinden ýadan hossarlary lukmanyň ýanyna getirýärler. Eger keseliň irki tapgyrynda ýüz tutulsa, sagalma mümkinçiligi ýokary bolýandyr.
Paranoidal ýagdaýlaryň doly netijeli usullary işlenilmedik. Usullaryň bir görnüşi höküminde himiýa bejergisini belläp bolýar. Şeýle hem gamgynlylyga garşy we rahatlandyryjy serişdeler tapgyrlaýyn ulanylýar.
Näsagyň ýagdaýyny gowlandyrmakda onuň jemgyýete uýgunlaşmagyny ýola goýmak wajyp orun eýeleýändir. Ol bejergi geçirýän lukman bilen kadaly, ynamdar söhbetdeşlikleriň geçirilmegini, hususy psihoterapiýa usullarynyň ulanylmagyny, şeýle hem maşgala tarapdan berilýän goldawy öz içine alýandyr.
Hakykatdan hem, bu ýagdaýda näsagyň hossarlaryndan düşünme, sabyrlylyk talap edilýändir. Has hem näsagyň aýalyna (adamsyna), çagalaryna we ene-atasyna uly takatlylyk we maşgala agzasynyň çylşyrymly ýagdaýyna düşünmeklik we duýgudaşlyk etmek wajypdyr.
- 2234 gezek okalan


text:
Azerbaýjanyň energiýa ministri Natik Aliýew türk hassahanasynda ýürek keselinden aradan çykdy diýip, azeri resmilerine salgylanyp çap edlen habarlarda aýdylýar.
Metbugat habarlarynda Azerbaýjanyň Stambuldaky konsullygynyň Aliýew 9-njy iýunda, ýürek agyrysy sebäpli hassahana ýerleşdirilenden birnäçe gün soň ýogaldy diýendigi aýdylýar.
69 ýaşyndaky Aliýew energiýa pudagynyň weterany bolup, 1993-2005-nji ýyllarda ozalky sowet respublikasynyň döwlet eýeçiligindäki SOCAR energiýa kompaniýasynyň prezidenti we direktorlar geňeşiniň başlygy bolup işledi, 2005-2013-nji ýyllarda senagat we energiýa ministri bolup işledi, soň energiýa ministri boldy.


text:
Türkmen döwlet habarlar agentligi (TDH) / 28.07.2017 /
Hormatly Prezidentimiz Gurbanguly Berdimuhamedow "Awaza" milli syýahatçylyk zolagyndan gelip, paýtagtymyzyň Halkara howa menzilinde Ministrler Kabinetiniň göçme mejlisini geçirdi. Onuň dowamynda ýurdumyzy durmuş-ykdysady taýdan ösdürmegiň möhüm meselelerine, “Aşgabat 2017” oýunlaryna, şeýle hem meýilleşdirilen sport-köpçülikleýin çärelere, hususan-da, paýtagtymyzda geçiriljek yklymlaýyn ýaryşlara, 50 günüň galmagy mynasybetli 29-njy iýulda geçiriljek çärelere taýýarlyk görmek bilen bagly meseleler ara alnyp maslahatlaşyldy.
Mejlise Ministrler Kabinetiniň Başlygynyň orunbasarlary, Mejlisiň, ýurdumyzyň harby we hukuk goraýjy edaralarynyň ýolbaşçylary, Aşgabat şäheriniň we Ahal welaýatynyň häkimleri çagyryldy.
Mejlise gatnaşyjylar ýokary derejeli dynç almak, boş wagtyňy peýdaly geçirmek ugrunda üpjün edilen ýokary derejeli mümkinçilikler üçin milli Liderimize alkyş sözlerini aýtdylar. Bellenilişi ýaly, dynç alyş döwründe saglygyňy berkitmek we işe ukyplylygy artdyrmak, göwnejaý dynç almak üçin zerur mümkinçilikleriň hemmesi döredildi. Ýurdumyzyň ilatynyň durmuş derejesiniň ýokarlandyrylmagy, öndürijilikli işlemek hem-de göwnejaý dynç almak ugrunda edilýän alada ýurdumyzyň içerki syýasatynyň ileri tutulýan ugurlarynyň hataryna çykaryldy.
Döwlet Baştutanymyz halkymyzyň hal-ýagdaýynyň yzygiderli gowulandyrylmagy, zerur bolan durmuş üpjünçiliginiň döredilmegi, adamlaryň döwrebap ýaşaýşy we oňaýly dynç alşy üçin döwletimiziň mundan beýläk-de yzygiderli alada etjekdigini aýdyp, dynç alyş möwsüminiň has-da döredijilikli we öndürijilikli işlemäge ruhlandyrandygyna ynam bildirdi.
Hormatly Prezidentimiz Ýapyk binalarda we söweş sungaty boýunça V Aziýa oýunlarynyň başlanmagyna 50 günüň galandygyny aýtdy. Şunuň bilen baglylykda, milli Liderimiz paýtagtymyzy abadanlaşdyrmak boýunça giň gerimli işleriň geçirilýändigini, ýollaryň, jaýlaryň ýanaşyk ýerleriniň, çagalar meýdançalarynyň we sport desgalarynyň abatlanýandygyny, türgenler bilen tälim işleriniň netijeli alnyp barylýandygyny, dürli çärelere ýokary derejede taýýarlyk görülýändigini kanagatlanma bilen belledi.
Milli Liderimiz “Aşgabat 2017” oýunlarynyň ýokary guramaçylyk derejesini üpjün etmek maksadynda ýüze çykýan meselelere dessin täsir etmek üçin yzygiderli mejlisleri geçirmek maksadynda merkeziň döredilmeginiň maksadalaýyk boljakdygyny belläp, degişli ýolbaşçylara bu babatda birnäçe tabşyryklary berdi.
Soňra Ministrler Kabinetiniň Başlygynyň orunbasary S.Toýlyýew Aziýa oýunlaryna taýýarlyk işleriniň alnyp barlyşy hem-de bu iri möçberli ýaryşlara 50 günüň galmagy mynasybetli görülýän çäreler barada habar berdi.
Hasabatyň çäklerinde bellenilişi ýaly, 29-njy iýulda paýtagtymyzda jemgyýetde sagdyn durmuş ýörelgelerini berkitmek maksady bilen köpçülikleýin welosiped ýörişi guralar, şonuň bilen baglylykda, awtoulaglaryň hereketi çäklendiriler. Ýurdumyzyň ähli sebitlerini gurşap aljak bu giň gerimli çäre aýratyn ekologiki häsiýete eýe bolar, çünki welosiped ulagyň has ekologik görnüşi bolup durýar.
Döwlet Baştutanymyz tutuş ýurdumyzy gurşap aljak bu çäräniň ýokary guramaçylyk derejesiniň üpjün edilmeginiň zerurdygyna ünsi çekip, onuň dowamynda medeni-köpçülikleýin çäreleriň guralmagynyň zerurdygyny belledi. Munuň özi iň bir ýatda galyjy çäreleriň birine öwrülmelidir diýip bellemek bilen, milli Liderimiz oňa halk köpçüliginiň işjeň çekilmeginiň, çäräniň ýokary guramaçylyk derejesiniň üpjün edilmeginiň hem-de degişli tertip-düzgüniň ýola goýulmagynyň möhümdigini aýtdy. Merkezi Aziýa ýurtlarynyň arasynda ilkinji bolup, Aziýa ýaryşlaryny geçirmek hukugyna eýe bolan ýurdumyzyň durmuşynda möhüm ähmiýeti bolan bu çäreler halkymyzyň ruhuny götermelidir diýip, hormatly Prezidentimiz Gurbanguly Berdimuhamedow belledi.
Soňra Ministrler Kabinetiniň Başlygynyň orunbasary, daşary işler ministri R.Meredow Aziýa oýunlaryny geçirmäge taýýarlygyň çäklerinde meýilleşdirilen halkara çäreleri, olaryň guramaçylyk derejesi we ýurdumyzyň Hökümet wekiliýetiniň daşary ýurtlara göz öňünde tutulan iş saparlary barada habar berdi.
Milli Liderimiz hasabaty diňläp, hemişelik Bitarap Türkmenistanyň geljekde hem gyzyklanma bildirýän ähli hyzmatdaşlar bilen netijeli gatnaşyklar ugruna üýtgewsiz eýerjekdigini belledi. Şunuň bilen baglylykda, döwlet Baştutanymyz wise-premýere, DIM-niň ýolbaşçysyna ýakyn wagtda bellenilen iş saparlaryna taýýarlyk görmek boýunça birnäçe tabşyryklary berdi.
Milli Liderimiz ýurdumyzda “Aşgabat 2017” oýunlaryna taýýarlygyň çäklerinde meýilleşdirilýän işlerde medeni-köpçülikleýin çärelerine möhüm ornuň degişlidigini belledi. Häzirki döwürde gazanylýan üstünlikler, ýurdumyzyň ýeten derejesi, halkymyzyň bagtyýar durmuşy hem-de Türkmenistanyň halkara derejesindäki abraýy guralýan medeni çärelerde öz beýanyny tapmalydyr. Bularyň hemmesi parahatçylygyň we döredijiligiň ýoly bilen ynamly öňe barýan Bitarap Türkmenistanyň halkara abraýyny has-da ýokarlandyrmaga ýardam eder.
Soňra döwlet Baştutanymyz milli ykdysadyýetimiziň degişli pudaklarynda senagat taýdan täzeçil ösüş syýasatynyň yzygiderli durmuşa geçirilmelidigini, şunlukda ýurdumyzyň maliýe-ykdysadyýet toplumynyň degişli düzümler bilen sazlaşykly iş alyp barmalydygyny belledi we bu babatda birnäçe tabşyryklary berdi.
Göçme mejlisiň dowamynda ýurdumyzyň ekerançylyk meýdanlarynda alnyp barylýan işlere ünsi çekip, milli Liderimiz welaýatlarda ýerlerden alynýan hasyllylygy ýokarlandyrmak, pudaga öňdebaryjy tejribeleri, täzeçil iş usullaryny ornaşdyrmak hem-de oba hojalyk önümleriniň öndürilişini artdyrmak bilen baglanyşykly meselelere örän jogapkärçilikli çemeleşilmelidigini tabşyrdy. Ýurdumyzyň sebitlerinde pagta ýygymy möwsümine taýýarlyk işleriniň ýokary derejesi üpjün edilmelidir diýip, döwlet Baştutanymyz bu babatda birnäçe anyk tabşyryklary berdi.
Şeýle hem döwlet Baştutanymyz Ýaşulular maslahatyna ykjam taýýarlyk görmegiň möhümdigine ünsi çekdi. Maslahatda garaljak meseleleri düşündirmek boýunça ilat arasynda köpçülikleýin — aň-bilim işleriniň geçirilmeginiň maksadalaýyk boljakdygyny aýdyp, hormatly Prezidentimiz milli parlamentiň deputatlarynyň bu ugurda işjeňlik görkezmelidiklerini belledi.
Aşgabady mundan beýläk-de abadanlaşdyrmak bilen baglanyşykly meseleleriň yzygiderli gözegçilikde saklanmalydygyny belläp, hormatly Prezidentimiz Gurbanguly Berdimuhamedow şäher gurşawynyň arassaçylyk we ekologiýa derejesiniň ýokary ülňüleriniň üpjün edilmelidigini tabşyrdy. Aýratyn-da, paýtagtymyzda gök zolaklaryň döredilmegine, gurlup ulanmaga berilýän binalaryň ýanaşyk ýerleriniň degişli derejede abadanlaşdyrylmagyna, ýol-ulag ulgamynyň yşyklandyryş düzüminiň döwrebaplygyna zerur derejede ähmiýet berilmelidir we köçeleriň abadanlaşdyrylyşynyň özboluşly häsiýete eýe bolmagy üpjün edilmelidir diýip, döwlet Baştutanymyz belledi we bu babatda degişli ýolbaşçylara görkezmeleri berdi.
Paýtagtymyzyň ýolagçy ulag düzümlerini kämilleşdirmek, ýolagçylara edilýän hyzmatlaryň hilini we derejesini ýokarlandyrmak maksady bilen, täze ulaglaryň uly tapgyrlary gelip gowuşdy. Ýakyn wagtda Aşgabat şäheriniň ýaşaýjylaryna we myhmanlaryna täze ýolagçy awtobuslary we taksiler hyzmat edip başlar. Hormatly Prezidentimiz ozal hereket edýän awtobuslaryň şäherara ugurlary boýunça gönükdirilmeginiň talabalaýyk boljakdygyny belledi we bu babatda birnäçe tabşyryklary berdi.
Ýurdumyzyň ýangyç-energetika toplumynyň dürli ugurlarynda alnyp barylýan işleri kämilleşdirmek, ulgamyň maddy-enjamlaýyn binýadyny pugtalandyrmak meseleleriniň möhümdigine ünsi çekip, döwlet Baştutanymyz dünýä bazarlarynda uly isleg bildirilýän önümleriň täze görnüşlerini öndürmegiň, pudagy ösdürmäge goýulýan serişdeleriniň netijeliligini artdyrmagyň hasabyna ýangyç-energetika toplumynyň eksport kuwwatyny artdyrmak boýunça durmuşa geçirilýän çäreleriň işjeňleşdirilmeginiň zerurdygyny belledi.
Şeýle hem milli Liderimiz ýurdumyzyň ähli künjeklerinde bolşy ýaly, paýtagtymyzda söwda we hyzmatlar ulgamynyň işiniň yzygiderli kämilleşdirilmelidigini belledi. V Aziýa oýunlarynyň geçirilýän günlerinde gije-gündizleýin usulda işlejek söwda dükanlarynyň iş meýilnamasyny talaba laýyk derejede ýola goýmak gerek diýip, hormatly Prezidentimiz Gurbanguly Berdimuhamedow belledi.
Türkmenistanda öndürilýän harytlaryň we önümleriň daşary ýurtlara yzygiderli ugradylmagynyň möhümdigini aýdyp, döwlet Baştutanymyz dokma senagaty pudagynyň harytlarynyň ýokary hil derejesiniň üpjün edilmegi, olarda “Aşgabat 2017” oýunlarynyň nyşanlarynyň öz beýanyny tapmagy möhüm wezipe bolup durýar diýip belledi.
Şeýle hem milli Liderimiz Ministrler Kabinetiniň milli ykdysadyýetimiziň ähli ulgamlarynda şu ýylyň 7 aýynda ýerine ýetirilen işleriň netijelerine bagyşlanyp awgust aýynda geçiriljek giňişleýin mejlisine hemmetaraplaýyn taýýarlyk görülmelidigini belledi we bu babatda degişli ýolbaşçylara birnäçe anyk tabşyryklary berdi.
Döwlet Baştutanymyz ýurdumyzyň harby we hukuk goraýjy edaralarynyň maddy-enjamlaýyn binýadyny pugtalandyrmak, şahsy düzümleriň, harby gullukçylaryň hünär derejesini ýokarlandyrmak maksady bilen alnyp barylýan işleriň kämilleşdirilmelidigini belledi. Şunlukda, ýurdumyzyň parahatçylygynyň, abadançylygynyň, halkymyzyň bagtyýar durmuşynyň kepili bolan harby we hukuk goraýjy edaralaryň işini kämilleşdirmek, düzümleriň kuwwatyny pugtalandyrmak meselelerine aýratyn üns berler.
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedow harby we hukuk goraýjy edaralaryň ähli düzümlerinde şu ýylyň 7 aýynda ýerine ýetirilen işleriň jemleri boýunça geçiriljek Döwlet howpsuzlyk geňeşiniň mejlisine taýýarlyk görmegi tabşyrdy.
Döwlet Baştutanymyz Ministrler Kabinetiniň göçme mejlisiniň ahyrynda oňa gatnaşyjylara eziz Watanymyzyň mundan beýläk-de gülläp ösmeginiň, halkymyzyň bagtyýarlygynyň we abadançylygynyň bähbidine alyp barýan işlerinde uly üstünlikleri arzuw etdi.


text:
07.12.2016. Ýurdumyzyň Söwda-senagat edarasynyň Sergi merkezinde “Türkmenistanyň nebiti we gazy-2016” atly XXI halkara maslahat we sergi dowam edýär. Ony ýurdumyzyň “Türkmennebit” döwlet konserni bilen Söwda-senagat edarasy bilelikde gurady.
Paýtagtymyz nobatdaky gezek dünýäniň işewür düzüminiň jemlenýän ýerine öwrüldi. Bu nebitgaz forumyna abraýly halkara guramalarynyň, öňdebaryjy ýangyç-energetika kompaniýalarynyň we ýurdumyzyň ugurdaş edaralarynyň alymlary, bilermenleri hem-de Türkmenistanyň we daşary ýurtlaryň köpçülikleýin habar beriş serişdeleriniň wekilleri gatnaşýarlar. “Türkmenistanyň nebiti we gazy-2016” forumy nebitgaz pudagynyň işgärleri üçin ähmiýetli waka öwrüldi. Ol ýurdumyzyň we dünýäniň nebitgaz bazarynyň ýagdaýyna göz ýetirmäge, nebitgaz toplumynyň meselelerine ünsi gönükdirmäge, Türkmenistanyň nebitgaz toplumynyň häzirki döwürdäki ösüşiniň möhüm meselelerine we mümkinçiliklerine çuňňur aralaşmaga şert döretdi.
Ägirt uly nebitgaz serişdeleriniň gorlaryna eýe bolan Türkmenistanyň energetika kuwwatlyklary bu çäräniň aýratyn ähmiýete eýe bolmagyny şertlendirdi. Ýurdumyzyň energetika syýasaty, hormatly Prezidentimiz Gurbanguly Berdimuhamedowyň ählumumy energetika howpsuzlygynyň üpjün edilmegine gönükdirilen we dünýä bileleşiginiň goldawyna mynasyp bolan netijeli halkara başlangyçlary forumyň düzüminiň has-da giň bolmagyny üpjün etdi.
Däp boýunça geçirilýän Aşgabat forumy ugurdaş düzümleriň wekilleriniň netijeli gepleşikleri geçirýän we dünýäde giňden ykrar edilýän merkezine öwrüldi. Onda ýurdumyzyň döwlet düzümleriniň, iri daşary ýurt kompaniýalarynyň ýolbaşçylary, halkara bileleşiginiň wekilleri we bilermenler häzirki zaman energetika ulgamynyň möhüm meselelerini ara alyp maslahatlaşmak, ýangyç-energetika toplumyny uzak möhletleýin esasda ösdürmegiň ugurlaryny kesgitlemek mümkinçiligine eýe bolýarlar.
Bu ýyl sergide dünýäniň 20 ýurdundan 70-den gowrak kompaniýa, ýurdumyzyň ýangyç-energetika pudagynyň düzümleri öz bölümlerini görkezýärler. Munuň özi Türkmenistanyň dünýäniň iri nebitgaz ýurtlarynyň hataryna girmek bilen, ygtybarly we geljegi uly hyzmatdaş hökmündäki abraýa eýe bolmagyny şertlendirdi. Türkmen bazary halkara işewür toparlarynyň wekilleri üçin has-da özüne çekijidir. Ol ýurdumyzyň ägirt uly nebitgaz serişdeler gory hem-de döredilen amatly maýa goýum şertleri bilen düşündirilýär.
Serginiň açylyş dabarasyna ýurdumyzyň hökümet agzalary, Mejlisiň, ministrlikleriň hem-de pudak edaralarynyň ýolbaşçylary, jemgyýetçilik guramalarynyň wekilleri, daşary ýurtlaryň Türkmenistanda işleýän diplomatik wekilhanalarynyň baştutanlary, nebitgaz pudagynyň hünärmenleri, daşary ýurtly myhmanlar we beýlekiler gatnaşdylar.
Hormatly Prezidentimiz Gurbanguly Berdimuhamedowyň sergä gatnaşyjylara iberen Gutlagynda bu serginiň we maslahatyň Türkmenistanyň dünýäniň nebitgaz işewürliginiň wekilleri, daşary ýurtly maýadarlar bilen özara peýdaly gatnaşyklarynyň möhüm ugurlary bilen baglanyşykly meseleleri ara alyp maslahatlaşmagyna gönükdirilendigi hem-de ýurdumyzyň ýangyç-energetika toplumynyň diňe bir sazlaşykly ösüşine däl, eýsem, halkara energiýa howpsuzlygynyň üpjün edilmegine ýardam berjekdigi nygtalýar.
Sergi merkeziniň bölümlerinde nebitgaz serişdelerini gözlemek, çykarmak we ugratmak, burawlamak, deňiz känlerinde gözlegleri geçirmek, kenarýaka düzümini döretmek, Hazar deňzindäki taslamalary durmuşa geçirmek, täze turbageçirijileri gurmak hem-de ozal bar bolanlaryny döwrebaplaşdyrmak, nebiti we gazy gaýtadan işleýän kuwwatlyklary pugtalandyrmak, nebitgaz guýularynyň önümlerini artdyrmak bilen baglanyşykly alnyp barylýan işleriň, ýerine ýetirilýän hyzmatlaryň ugurlary görkezildi. Şeýle hem sergide energiýanyň dikeldilýän çeşmelerini işläp taýýarlamagyň täzeçil usullaryna, geljekki ugurlaryna, kärhanalarda ekologiýa howpsuzlygynyň ýokarlandyrylmagyna degişli bölümlere aýratyn orun berlipdir. Sergä gatnaşýan kompaniýalaryň hatarynda ýurdumyzda öňden bäri iş alyp barýanlar bilen bir hatarda, Türkmenistan bilen hyzmatdaşlyk etmäge gyzyklanma bildirýän täze şereketleriň bardygyny bellemeli.
“Türkmennebitgazgurluşyk”, “Türkmengaz” hem-de “Türkmennebit” döwlet konsernleriniň we başga-da ýurdumyzyň baý nebitgaz ýataklarynda iş alyp barýan pudaklaýyn düzümleriň bölümleri sergä gatnaşyjylaryň ünsüni özüne çekýär.
Aşgabatda geçirilýän pudaklaýyn sergä gatnaşyjylaryň pikirine görä, bu çäre dünýä derejeli waka bolmak bilen, Ýewropanyň, Aziýanyň hem-de Amerikanyň öňdebaryjy önüm öndürijileri üçin nebiti gaýtadan işleýän we nebitgaz enjamlaryny öndürýän pudaklara öz mümkinçiliklerini görkezmäge, göni söwda gatnaşyklaryny ýola goýmaga, mahabat wezipelerini çözmäge mümkinçilik berýär. Şeýle hem ol ýurdumyzyň we daşary ýurtly nebitgaz senagatynyň hünärmenleriniň gepleşikleri geçirmegi, täze taslamalary işläp taýýarlamagy, pudak boýunça dünýä meýilleri we ony ösdürmegiň ugurlary bilen tanyşmak üçin ygtybarly meýdança bolup durýar. Şeýle hem häzirki döwürde işewürlik ýörelgelerini üstünlikli amala aşyrmaga şert döredýär.
Serginiň geçirilýän günlerinde daşary ýurtlaryň kompaniýalarynyň, şeýle hem diňe bir nebitgaz pudagynda däl, eýsem, metallurgiýa, himiýa senagaty, maşyn gurluşygy, energetika pudaklarynyň wekilleri öz önümlerini hem-de mümkinçiliklerini görkezmek bilen bir hatarda, işewür we hyzmatdaşlyk gatnaşyklaryny has-da giňeltmek üçin mümkinçilik alarlar. Bu bolsa, öz gezeginde, nebitgaz pudagyndaky halkara hyzmatdaşlygy pugtalandyrmaga, ýurdumyzyň ýangyç-energetika toplumynyň dünýä energetika ulgamyna işjeň goşulyşmagyna ýardam berer.
“Türkmenistanyň nebiti we gazy — 2016” atly serginiň ilkinji gününde Türkmenistan bilen hyzmatdaşlyk etmäge bolan uly gyzyklanmalaryň bardygy äşgär boldy. Bellenilişi ýaly, ýurdumyzda halkara işewürlige goldaw berilýär, daşary ýurtlaryň maýa goýumlary netijeli kanunçylyk binýady arkaly ygtybarly goralýar.
Daşary ýurtly hyzmatdaşlar ýurdumyzyň nebitgaz düzümleri bilen gatnaşyklary pugtalandyryp we enjamlary getirmekde, hyzmatlary amala aşyrmakda öz mümkinçiliklerini hödürläp, hormatly Prezidentimiz Gurbanguly Berdimuhamedowyň täze taryhy eýýamda pudagyň öňünde goýýan wezipeleriň üstünlikli durmuşa geçirilmegine mynasyp goşant goşýarlar.
Serginiň geologiýa, geofiziki barlaglar, nebit we gaz känlerini gözlemek, nebit we gaz guýularyny gury ýerde we deňizde dik guýulary gurmak, nebit we gaz känlerini işläp taýýarlamak we dolandyrmak, nebit akymlaryny ýokarlandyrmak maksady bilen gatlaklara täsir etmegiň oňyn usullaryny işläp taýýarlamak, nebiti, gazy we nebit önümlerini, tehnikalary, gurluşyk tehnologiýalaryny daşamak we saklamak, turbageçirijileri, sorujylary, gysyjy tehnikalary, hereketlendirijileri, nebitgaz toplumynda ulanylýan beýleki enjamlary getirmek, nebitgaz toplumy üçin nebiti we gazy gaýtadan işleýän, nebithimiýa önümlerini öndürýän, energetika we elektroenergetika enjamlary, dolandyryşyň awtomatlaşdyrylan ulgamy, burawlamagyň, çykarmagyň, ýygnamagyň, ugratmagyň, saklamagyň, nebiti we gazy gaýtadan işlemegiň dolandyrmagyň awtomatlaşdyrylan ulgamy we telemehanizasiýasy, ekologiýa babatda ylmy işläp taýýarlamalar, tehnologiýalar, enjamlar, barlag-ölçeýji gurallar ýaly bölümleri bar. Daşky gurşawyň ýagdaýyna döwrebap gözegçilik ulgamy, önümçiligiň galyndylarynyň ýerlenmegi we gaýtadan işlenmegi, zähmeti goramak, howpsuzlyk ulgamy we ýangyna garşy göreş tehnikasy ýaly enjamlar hem görkezildi.
Halkara sergi bilen ugurdaş geçirilýän maslahata ABŞ-dan, Ýewropanyň, Aziýanyň, Ýakyn Gündogaryň we GDA-nyň ýurtlaryndan wekiller gatnaşýarlar. Olaryň hatarynda nebitgaz pudagynyň hünärmenleri, önüm öndüriji kärhanalaryň, işewür toparlaryň we beýlekileriň wekilleri bar. Wekiliýetleriň köpüsine ýokary wezipeli resmi adamlar baştutanlyk edýärler. Daşary ýurtlaryň ýöriteleşdirilen neşirleri, habarlar agentlikleri, neşirýat öýleri, internet-portallary serginiň maglumat üpjünçiligini ýola goýýar.
Şu gün umumy mejlisler geçirildi. Onuň dowamynda dünýäniň, sebitiň we ýurdumyzyň nebitgaz toplumynyň ösüşi, nebitgazy gaýtadan işlemegiň we nebitgaz senagatynyň geljekki ugurlary, Türkmenistanyň nebitgaz senagatyny ösdürmek üçin niýetlenen döwrebap barlaglaryň netijeleri, işläp taýýarlamalary, tehnologiýalary hem-de usullary ulanmagyň ýollary ýaly möhüm mowzuklar boýunça çykyşlar diňlenildi we ara alnyp maslahatlaşyldy.
Bellenilişi ýaly, Garaşsyzlyk ýyllary içinde Türkmenistan dünýäniň iri energetika döwletleriniň hatarynda öz ornuny pugtalandyrdy we häzirki döwürde özüniň energetika strategiýasyny üstünlikli durmuşa geçirýär. Ýangyç-energetika toplumynyň kärhanalarynyň döwrebaplaşdyrylmagy, olaryň tehniki taýdan täzeden enjamlaşdyrylmagy, Amyderýanyň, Merkezi Garagumuň, Hazar deňziniň ýalpaklygynyň we kenarýakasynyň täze ýüze çykarylan nebitgaz känlerini senagat taýdan özleşdirmegiň hasabyna pudagyň serişde binýadynyň berkidilmegi, şeýle hem ýurdumyzyň energiýa serişdelerini dünýä bazaryna ugratmagyň köpugurly ulgamynyň döredilmegi onuň möhüm ugry bolup durýar.
Nebitgaz pudagynyň bilermenleriniň toplumlaýyn çemeleşmeleri ara alyp maslahatlaşmalaryň ýokary derejesini üpjün etdi we olaryň jemleri boýunça häzirki döwürde energetika syýasatyny ýola goýmakda möhüm bolup durýan teklipleri hödürlemäge mümkinçilik berdi.
Şeýle hem nebitgaz bileleşiginiň wekilleri pudagy ösdürmegiň strategik we halkara hyzmatdaşlygy meseleleri bilen bir hatarda ulgama täzeçil tehnologiýalary ornaşdyrmagyň ugurlaryny ara alyp maslahatlaşdylar. Mälim bolşy ýaly, nebitiň ýeňil we adaty gorlary azalýar, düzümde çykarmasy kyn bolan uglewodorod serişdeleriniň umumy gorlary bolsa artýar. Köp sanly kompaniýalaryň, pudaklaryň bilermenleri hut şeýle derejedäki gorlary bolan känleriň işlenmegine geçilmeli boljakdygyny nygtaýarlar. Şunlukda, deňiz ýalpaklygynda alynýan täze nebit känlerini işläp taýýarlamak zerurlygy ýüze çykýar. Şeýle taslamalar ykdysady bähbidi talap edýär. Şunda, nebitiň bahasy we çylşyrymly taslamalar bilen işleýän kompaniýalar üçin salgyt ýeňillikleri ýokarlanýar.
Häzirki döwürde bilermenler ýurdumyzyň umumy geologik gorlaryny 71,21 milliard tonna şertli ýangyja barabardygyny belleýärler. Onuň 53,01 milliard tonnasy gury ýer känleriniň serişde gorlarydyr, 18,2 milliard tonnasy bolsa deňiz ýalpaklygyna degişli.
“Galkynyş” käni halkara derejesi boýunça ägirt uly goruň nobatdaky subutnamasydyr. Onuň işlenip taýýarlanmagyna daşary ýurtlaryň iri firmalary we kompaniýalary gatnaşýarlar. Mälim bolşy ýaly, bu käniň ilkinji nobatdakysyna degişli bolan harytlyk gazy taýýarlamak boýunça zawodlar toplumy gurlup, ulanmaga berildi.
Mundan başga-da, bu käni işläp taýýarlamak boýunça ägirt uly taslamanyň ýerine ýetirilmegi Türkmenistan—Owganystan—Pakistan—Hindistan gaz geçirijisi üçin hem örän ähmiýetlidir. “Galkynyş” käni bu taslamanyň esasy çig mal serişdesi bolup hyzmat eder.
Ozal hem birnäçe gezek bellenilişi ýaly, bu halkara gaz geçirijiniň gurulmagy ykdysady bähbitden başga-da, taslama gatnaşyjy ýurtlara birnäçe möhüm meseleleri çözmäge, goşmaça iş orunlarynyň döremegine, tutuş gaz geçirijiniň ugrunda ulag-aragatnaşyk we durmuş düzümine degişli ulgamlaryň emele gelmegine ýardam berer. Şeýle hem bu taslama sebitde syýasy we durmuş taýdan durnuklylygyň saklanmagyny, berkidilmegini şertlendirer.
Aziýa ýurtlarynda senagatyň ösdürilmegi, energiýany sarp etmegiň ýokarlanmagy taslamanyň durmuşa geçirilmegine giň ýol açýar. Oňa gatnaşyjylaryň yzygiderli duşuşyklary munuň aýdyň subutnamasydyr. Olaryň hemmesi gatnaşyjy döwletler tarapyndan kepillikler bilen berkidilen taslamanyň çalt durmuşa geçirilmegine uly gyzyklanma bildirilýär.
Maslahatda bellenilişi ýaly, ähli ýurtlaryň we halklaryň bähbidine laýyk gelýän giň halkara hyzmatdaşlyk gatnaşyklarynyň ösdürilmegine gönükdirilen möhüm başlangyçlary öňe sürýän Türkmenistan olaryň iş ýüzünde durmuşa geçirilmegi ugrunda anyk çäreleri yzygiderli amala aşyrýar. Hormatly Prezidentimiz Gurbanguly Berdimuhamedowyň BMG-niň Baş Assambleýasynyň mejlislerinde öňe süren we energetika howpsuzlygynyň üpjün edilmegine gönükdirilen başlangyçlary munuň subutnamasydyr.
Hususan-da, Birleşen Milletler Guramasynyň howandarlygynda Merkezi hem-de Günorta Aziýa, Hazar, Gara deňiz we Baltika sebitleriniň döwletleriniň, Russiýanyň, Hytaýyň, Ýewropa Bileleşiginiň, Orta we Ýakyn Gündogar ýurtlarynyň, ähli gyzyklanma bildirýän beýleki döwletleriň, kompaniýalaryň, halkara maliýe institutlarynyň gatnaşmaklarynda bitewi, toplumlaýyn we oýlanyşykly strategiýany, energetika ulgamynda halkara hyzmatdaşlygyň netijeli hukuk gurallaryny döretmegiň zerurdygy möhüm bolup durýar.
Maslahatlarda motor ýaglarynyň we reňkli metallaryň, arassa ýokary oktanly dürli görnüşli ulag benzinleriniň önümçiligi bilen baglanyşykly nebit galyndylarynyň görnüşlerine degişli çykyşlar guraldy. Gazy gaýtadan işlemek barada aýdylanda bolsa, olefin, metalon, ýokary goşundysy bolan himiýa önümleriniň, sintez-gazynda tebigy we ugurdaş gazyň önümçiligi, uglewodorod serişdelerini ulanmak arkaly ýokary tehnologiýaly himiýa önümleriniň önümçiligini ýola goýmak bilen baglanyşykly işlerde döwrebap tehnologiýalara möhüm orun degişlidir. Şunuň bilen baglylykda, gazhimiýa pudagy, has takygy, polietilen, polipropilen, poliwinilhlorid, şeýle hem olardan alynýan serişdeler esasynda dürli boýaglary, ýelimleri, gurluşyk we gurnama serişdelerini taýýarlamak boýunça önümçiligi ýola goýmak ýurdumyzyň ýangyç-energetika toplumyny ösdürmegiň esasy ugurlary bolup durýar. Ägirt uly tebigy gaz gorlaryna eýe bolan ýurdumyzda şeýle önümleriň öndürilmegi içerki bazar we eksport ugrunyň ösdürilmegi ykdysady taýdan bähbitli bolup durýar hem-de onuň geljegi bar.
Türkmenistanyň önümçilik kuwwatlyklarynyň täzeçil usulda ösdürilmegi we pudagyň senagatlaşdyrylmagy tebigy baýlyklary tutuş ykdysadyýeti ösdürmegiň we ýurduň ilatynyň abadançylyk derejesiniň ýokarlandyrmagyň bähbidine netijeli ulanmagyň nusgalyk görnüşini dünýä äşgär etmäge ýurdumyza mümkinçilik berýär.
Maslahatyň dowamynda Türkmenistanyň gazy gaýtadan işleýän pudagyny ösdürmekde öňde durýan wezipeleriň çözülmeginiň ýurdumyzyň alymlary bilen daşary ýurtlaryň inženerçilik kompaniýalarynyň, ylmy-önümçilik kärhanalarynyň, ylmy-barlag institutlarynyň, nebiti, gazy gaýtadan işleýän senagat, maýa goýum guramalary üçin enjamlary öndürýän kompaniýalaryň wekilleri bilen tagallalary birleşdirmeginiň zerurdygy bellenildi.
Şunuň bilen baglylykda, türkmen tarapyndan nebitgaz pudagynda dünýäniň öňdebaryjy kompaniýalary bilen hyzmatdaşlygy ýola goýmak boýunça teklipler aýdyldy. Munuň üçin ýurdumyzda zerur şertler, amatly maýa goýum ýagdaýy, dürli ýeňillikler döredildi. Bu bolsa Türkmenistanyň ýangyç-energetika toplumynyň gazyp alýan we gaýtadan işleýän pudagyny ösdürmäge maýa goýum serişdelerini çekmek üçin oňyn şerti emele getirýär.
Şu günler “Türkmenistanyň nebiti, gazy we mineral serişdeleri” atly jemgyýetçilik-syýasy we ylmy-publisistik žurnalyň nobatdaky sany çapdan çykdy. Bu neşiriň birnäçe makalalarynda Türkmenistanyň uglewodorod serişdelerini özleşdirmegiň meseleleri barada gürrüň berilýär, halkara nebit we gaz bazarlarynyň meýillerine, ýurdumyzyň ählumumy energetika ulgamyna goşulmagynyň ähmiýetine syn berilýär. Birnäçe makalalar nebitgaz pudagy babatda milli kanunçylygyň aýratynlyklaryna, şeýle hem daşky gurşawy goramagyň möhüm ugurlaryna bagyşlandy.
Türkmenistanyň Döwlet habarlar agentligi


text:
28 Aralık 2016 Çarşamba
(TENDER) Türkmenbaşynyň Nebiti Gaýtadan Işleýän Zawodlar Toplumy Bäsleşik Yglan Edýär
Bäsleşik 2016-nji ýylyň 22-nji dekabyryndan (22.12.2017) – 2017-nji ýylyň 22-nji ýanwaryna (22.01.2017) çenli dowam eder.
Türkmenbaşynyň nebiti gaýtadan işleýän zawodlar toplumy Türkmenistanyň Nebitgaz toplumyny harytlar bilen üpjün edijileri bäsleşik esasynda kesgitleýän Toparyň adyndan BÄSLEŞIK yglan edýär:
Paddonlary taýýarlamak üçin agaç önümlerini we çüýleri satyn almak
Bäsleşige gatnaşmaga isleg bildirýänler Türkmenistan, Balkan welaýaty, Türkmenbaşy şäheri, Türkmenbaşynyň nebiti gaýtadan işleýän zawodlar toplumynyň DYA bölümine ýüz tutmaly we:
– bäsleşige gatnaşmaga isleg bildirýäniň doly ady, hukuk ýagdaýy, hasaba alnan ýurdy, bank rekwizitleri hakynda maglumatlary görkezip ýazmaça görnüşde arza tabşyrmaly;
– «Harytlary satyn almak, amallary ýerine ýetirmek, döwlet üçin zerur hyzmatlary ýerine ýetirmek hakynda» Türkmenistanyň Kanuny bilen tanyş bolmaly;
– tehniki talaplary almaly;
– bir lot üçin 2012,50 amerikan dollaryny töläp, tender resminamalarynyň bukjasyny almaly.
Lot boýunça gerekli bolan ähli maglumatlary ýokarda görkezilen salgy boýunça alyp bilersiňiz.
Tender boýunça teklipler Türkmenistan, Balkan welaýaty, Türkmenbaşy şäheri, Türkmenbaşynyň nebiti gaýtadan işleýän zawodlar toplumynyň DYA bölümine tender neşir edilen senesinden soňky 30 günüň dowamynda kabul edilýändir.
Pul serişdelerini geçirmek üçin hasap belgisi ýazmaça arza tabşyrylan mahaly habar berilýär. Bildiriş neşir edilen pursatyndan başlap bäsleşik üçin doly görnüşde teklip ýerleşdirilen, degişli möhür bilen kepillendirilen bukja ýokarda görkezilen salga ugradylyp, hasaba pul serişdeleriniň geçirilenden soň seljerilip başlanjakdyr.
Habarlaşmak üçin telefonlar: +993243 2-48-49, 96-2-79, 2-50-91 (arzany ugratmak üçin tel/faks: +993243 2-22-04) 22.12.2016 — 22.01.2017
http://www.turkmenhabargullugy.com/turkmenbasynyn-nebiti-gaytadan-isleyan-zawodlar-toplumy-baslesik-yglan-edyar/
Kaydol: Kayıt Yorumları (Atom)


text:
Aktual Meseleler
Ýakyn Gündogarda Türkiýäni we dünýäni ýakyndan gyzyklandyrýan iki möhüm waka başdan geçirildi
Her ýylyň 19-njy maýynda Atatürki hatyralama, ýaşlar we sport baýramy bellenilip geçilýär
Türkiýe bilen Gresiýanyň arasyndaky Egeý deňizi meselesindäki dartgynlyk has-da möwjeýär
Prezident Erdogan özüniň we Adalat we ösüş partiýasynyň 24-nji iýundaky saýlaw jarnamasyny beýan etdi
Siriýadaky sebitleýin we global güýç görkezme göreşi Siriýadaky içerki uruşdan hem öňe geçdi
Ankara Ýyldyrym Baýezyt Uniwersitetiniň Syýasy Ylymlar Fakultetiniň Dekany Prof.Dr. Kudret Bülbüliň tema boýunça synyny dykgatyňyza ýetirýäris…
Şu gün Türkiýe üçin möhüm baýramçylyklardan biri bellenilip geçilýär
ABŞ-nyň, Britaniýanyň we Fransiýanyň harby operasiýasy giň däl, eýsem hökümeti “jezalandyryjy” häsýete eýedi
Ankara Ýyldyrym Beýazyt Uniwersitetiniň Syýasy Ylymlar Fakultetiniň Dekany Prof.Dr.Kudret Bülbüliň mesele baradaky synyny dykgatyňyza ýetirýäris


text:
30 Eylül 2016 Cuma
Türkmen-Hytaý Dostluk Maslahaty Öz Işini Tamamlady
Sinhaý welaýatynda Türkmenistanyň Garaşsyzlygynyň 25 ýyllygyna, Aziada-2017-ä hem-de ýurdumyzyň bilim ulgamynda gazanan üstünliklerine bagyşlanan türkmen-hytaý dostluk we hyzmatdaşlyk maslahaty öz işini tamamlady. Onuň çäklerinde welaýatyň dolandyryş merkezi Sinin şäherinde sergi we sport festiwaly guraldy, Türkmenistanyň söwda merkezi açyldy.
28-nji sentýabrda türkmen wekiliýeti Sinhaý welaýatynyň Sýunhua-Salar awtonom uýezdine baryp gördüler. Bu çäk bu ýerde ýüzlerçe ýyl mundan öň ene topragyny terk edip, ýerli jülgelerde mesgen tutunyp, öz dogduk depelerine bolan küýsegi asyrlar çekip gelen ildeşlerimiziň ýaşaýandygy bilen bellärliklidir. Sýunhua-Salar awtonom uýezdiniň wekilleri Dünýä türkmenleriniň ynsanperwer birleşiginiň ençeme daşary döwletlerden ildeşlerimizi bir ýere jemläp, ýurdumyzda geçirýän çärelerine gatnaşýarlar.
Uýezdiň ýolbaşçysy Han Sinbiniň belleýşi ýaly, Türkmenistanyň wekiliýetiniň sapary bu taryhy gatnaşyklary, medeni mirasy öwrenmek we artdyrmak babatda gatnaşyklary berkitmek üçin ajaýyp mümkinçilik döretdi.
Sebitiň häkimliginde geçirilen duşuşykda Dünýä türkmenleriniň ynsanperwer birleşiginiň çäklerinde özara gatnaşyklary berkitmek meseleleri, taryhçy alymlaryň we etnograflaryň ylmy barlag işleri, uýezdiň türkmen paýtagtynda guralýan sergilere gatnaşmagy bilen bagly meseleler ara alnyp maslahatlaşyldy.
Duşuşyga gatnaşan Haýdun şäheriniň häkiminiň orunbasary Ýuan Bonyň belleýşi ýaly, türkmen wekiliýetiniň sapary özara bähbitli hyzmatdaşlygy giňeltmek üçin täze mümkinçilikleri açyp, Türkmenistanyň we Hytaýyň hyzmatdaşlyk gatnaşyklaryny berkitmegi bilen aýratyn möhüm bolup durýar.
Saparyň barşynda türkmen wekiliýeti uýezdiň muzeýine baryp gördi. Onda bu topragyň taryhy, onuň ýaşaýjylarynyň däp-dessurlary hakynda gürrüň berilýär. Şeýle hem wekiliýet şekillendiriş sungaty muzeýine baryp gördi. Bu ýerde kaşemirden we tebigy daşdan özboluşly tehnikada ýerine ýetirilen suratlar jemlenipdir.
Sýunhua okuw mekdebiniň durky täzelenenden soň açylan futbol meýdançasynda dowam edýän sport festiwalynyň çäklerinde Türkmenistanyň Hytaýdaky ilçihanasynyň we uýezdiň toparlarynyň ýoldaşlyk duşuşygy geçirildi.
Şu gün Dostluk we hyzmatdaşlyk forumy Sininde ýerleşen Sinhaý welaýatynyň Milletler uniwersitetinde dabaraly çäre bilen tamamlandy. Ol şäher we welaýat häkimlikleriniň wekillerini, uniwersitetiň ýolbaşçylaryny, onuň mugallymlaryny we talyplaryny bir ýere jemledi. Uniwersitete Türkmenistanyň medeni mirasy we häzirki döwri hakynda gürrüň berýän neşirler sowgat berildi. Olar ýokary okuw mekdebiň kitaphanasynyň gaznasynyň üstüni ýetirer. Sport festiwalynyň oýunlaryna işjeň gatnaşanlar gymmatly sowgatlar bilen sylaglandy.
Dabaraly çärä gatnaşyjylar türkmen-hytaý forumynyň medeniýet, sport, bilim, söwda-ykdysady gatnaşyklarynda iki döwletiň hyzmatdaşlygyny berkitmäge uly goşant goşandygyny bellediler. Geçirilen çäreler welaýatyň we şäheriň ýaşaýjylarynda uly seslenme döretdi, muňa bolsa forumyň wakalaryny şöhlelendiren ýerli habar beriş serişdeleriniň gyzyklanmasy hem ýardam etdi.
Kaydol: Kayıt Yorumları (Atom)


text:
4 Eylül 2015 Cuma
Antalýadaky Daşary Işler Ministrleriň Üçtaraplaýyn Duşuşygy
2015-nji ýylyň 28-nji awgustynda Türkiýe Respublikasynyň Antalýa ş. Türkmenistanyň, Azerbaýjanyň we Türkiýeniň Daşary işler ministrleriniň üçünji duşuşygy geçirildi.
Duşuşygyň esasy maksady şu ýylyň güýz paslynda Türkmenistanda geçiriljek üç ýurduň Ýolbaşçylarynyň birinji sammitine taýýarlyk işleriniň meseleleri boldy.
Şunlukda, daşary syýasat edaralarynyň ýolbaşçylary geljekde üç ýurduň arasynda hyzmatdaşlyk etmegiň meseleleriniň sanawyna seretdiler we söwda-ykdysady hyzmatdaşlygynyň, enegetika, ulag we medeni-gumanitar çygyrlarynyň wajyp orun eýeleýän, uzakmöhletleýin esasdaky üçtaraplaýyn gatnaşyklaryň öňdebaryjy ugurlaryny bellediler.
Şeýle hem taraplar şu ýylyň ýanwarynda Aşgabat ş. kabul edilen 2015-2017-nji ýyllar üçin Hyzmatdaşlygyň üçtaraplaýyn çarçuwaly Maksatnamasynyň ýerine ýetirilişiniň gidişini ara alyp maslahatlaşdylar.
Duşuşyklaryň netijeleri boýunça Türkmenistanyň, Azerbaýjanyň we Türkiýeniň Daşary işler ministrleriniň Bilelikdäki beýannamasyna gol çekildi.
Kaydol: Kayıt Yorumları (Atom)


text:
Birleşen Ştatlaryň Döwlet departamentiniň täze ýyllyk hasabatynda Türkmenistan din azatlygy boýunça “aýratyn aladalanma döredýän” ýurtlaryň sanawynda saklanyp galýar.
15-nji awgustda ýaýradylan hasabatda dünýäde din azatlygynyň ýagdaýyna baha berilýär.
2016-njy ýyla syn edilýän hasabatda Türkmenistanda geçen ýyl hem din azatlygyna garşy basyşlar, dini toparlara berk gözegçilik dowam etdirildi, sanawa alynmadyk dini toparlaryň agzalaryna garşy dürli jeza çäreleri görüldi diýilýär.
Türkmen hökümeti, olaryň sözüne görä, makul dini doktrinadan dänen musulman toparlarynyň dini liderlerini we “Ýegowanyň şaýatlary” ýaly hasaba alynmadyk dini azlyklaryň agzalaryny öz dini ynançlaryny berjaý edeni üçin tussag etdi diýlip, hasabatda aýdylýar.
“Forum 18 guramasynyň maglumatyna görä, musulman Ýoldaş Hojamuradow polisiýa tarapyndan birnäçe hepdeläp her gün soraga çekilip, beýleki ‘wahhabistleriň’ şahsyýetini mälim etmek barada basyş edilenden soň, Türkmenabatda öz janyna kast edýär. Dekabr aýynda dürli media serişdeleri türkmen häkimiýetleriniň türk ruhanysy Fethullah Gülen bilen ilteşigi bolmakda güman edilýän onlarça adamy tussag edip, gynamalara sezewar edendigini habar berdiler” diýlip, Döwlet departamentiniň hasabatynda bellenilýär.
Şeýle-de, raporta Azat Ýewropa/Azatlyk Radiosy Daşoguz welaýatynda ýurduň organ işgärleri tarapyndan 50 ýaşyna ýetmedik adamlaryň saklanyp, öz sakgallaryny syrmaga mejbur edilendigini habar berdi diýlip, türkmen häkimiýetleriniň bu maglumatlar barada hem haýsydyr bir kommentariý bilen çykyş etmändigine üns çekilýär.
Döwlet departamentiniň hasabatynda geçen ýyl hökümetiň çäklendirmeleri sebäpli dini ynançlary ýa-da hereketleri üçin tussag edilenleriň ykbaly barada maglumat almagyň kynlaşdyrylandygy hem bellenilýär.
Raportyň “Din azatlygyna jemgyýetiň goýýan hormaty” atly bölüminde ýurtda däp bolan etniki-dini ynançlardan dänen adamlaryň jemgyýetçilik tankydyna we basyşyna sezewar edilmeginiň dowam edendigi aýdylýar.
Hasabatyň “Din azatlygyna hökümetiň goýýan hormaty” atly bölüminde bolsa, mart aýynda Türkmenistanda Dini guramalar we din azatlygy hakyndaky kanunyň kabul edildendigi ýatladylyp, onda ähli, şol sanda öňki dini kanuna görä hasaba alnan dini toparlaryň ýurduň Adalat ministrliginde gaýtadan hasaba durmagy talap edilýär diýilýär.
Emma muňa garamazdan, geçen ýylyň dowamynda, Türkmenistanda täze dini toparlaryň hiç biriniň resmi taýdan hasaba alynmandygy, öňden hasaba duran dini toparlaryň hem gaýtadan ýazga alynmandygy nygtalýar.
Dekabr aýynda dini guramalaryň agzalary bilen soňky 10 ýylyň dowamynda geçiren ilkinji tegelek stol gepleşiginde, hökümet resmileri dini toparlaryň hasaba durmak proseduralaryny has takyklaşdyrmaga synanyşjakdyklaryny aýtsalar-da, olaryň bu proseduralaryň maddalary barada maslahat etmändigi habar berilýär.
Amerikanyň Birleşen Ştatlarynyň Aşgabatdaky ilçisiniň, ilçihananyň resmileriniň we ABŞ-nyň ýurda sapar eden hökümet resmileriniň türkmen hökümeti bilen geçiren duşuşyklarynda, dini guramalaryň agzalarynyň tussag edilmegi we höküm edilmegi barada aladalanma bildirendigi aýdylýar.
Şeýle-de, olaryň türkmen hökümetini dini azlyklar bilen gatnaşyklaryny gowulandyrmaga, öz dini ynançlary boýunça harby gullukdan ýüz öwürýän adamlar üçin gulluk alternatiwalaryny döretmäge, dini toparlaryň hasaba durmak proseduralaryny takyklaşdyrmaga, täze dini toparlaryň hasaba durmak proseduralaryny çaltlaşdyrmaga we dini kitaplaryň importyna, ýaýradylmagyna garşy girizilen çäklendirmeleri ýatyrmaga çagyrandygy bellenilýär.
Döwlet departamentiniň ýyllyk hasabatyna görä, ABŞ-nyň hökümeti Türkmenistanda 5,2 million ilatyň (2016-njy ýylyň iýul aýynda) ýaşaýandygyny çaklaýar. ABŞ-nyň hökümetiniň çaklamalaryna görä, ýurduň ilatynyň 89 prosenti musulmanlardan (aglabasy sünni musulmanlar) ybarat bolup, 9 prosentini prawoslaw hristianlar we 2 prosentini beýlekiler emele getirýär.


text:
Türkmenistanyň prezidenti Gurbangulyh Berdimuhamedow 28-nji aprelde geçiren hökümet maslahatynda wise-premýer Maksat Babaýewe önümçilige hem-de sosial pudaga häzirki zaman energiýa tygşytlaýyş tehnologiýalaryny ornaşdyrmak, şeýle-de “mawy ýangyjyň” ulanylyşyny hasaba almak sistemasy bilen meşgullanmak tabşyrygyny berdi. Bu barada TDH habar berýär.
Soňky ýyllarda Türkmenistanda hökümetiň guraýan syýasy çärelerinde ilata mugt ýa ýeňillikli bahadan berilýändigi aýdylýan gazyň, suwuň, elektrik togunyň pully bolmalydygy teklip edilýär.
Şol bir wagtda oba ýerlerinde ýaşaýan ýaşaýjylar suwy ýapdan getirdip, pul töläp içýändiklerini aýdýarlar.
Azatlygyň ýerli çeşmeleriniň maglumatlaryna görä, mugt diýilýän gaz, tok we suw ölçeýji gurallary ýaşaýjylaryň öz hasabyna oturdýarlar.
“Türkmenistanyň Hronikasy” neşiriniň maglumatyna görä, häzir Daşoguzda Aşgabatdan baran ýörite komissiýa işleýär we olar adamlardan öz güýçleri bilen guran suw çykaryjy nasoslaryna hem ölçeýji goýmagy, ýer astyndan alan we hojalyk hajatlary üçin ulanýan suwlary üçin hem hasap bermegi talap edýärler.